Ислом тарихи: ҲИЖРИЙ ЕТТИНЧИ ВА САККИЗИНЧИ ЙИЛДАГИ МУҲИМ ҲОДИСАЛАР\nҲИЖРИЙ ЕТТИНЧИ ЙИЛДАГИ МУҲИМ ҲОДИСАЛАР\nПодшоҳ ва ҳокимларни исломга даъват қилиш\nҲудайбия сулҳи тузилиб, тинчлик ҳукм сура бошлагач, Ислом даъватини кенг миқёсда ёйиш учун қулай имконият туғилди. Расулуллоҳ соллаллоҳу алайҳи васаллам чор атрофдаги подшоҳлар ва араб амирларига мактуб ёзиб, уларни Аллоҳнинг динига чақиришга қарор қилдилар. Бу муҳим тадбир ҳижрий еттинчи йилнинг бошида амалга оширилди.\nПайғамбар соллаллоҳу алайҳи васалламнинг подшоҳ ва амирларга юборган мактублари Исломнинг оламшумул дин эканини, барча халқларнинг барча муаммоларини қиёматгача ҳал қилиши муқаррар эканини яна бир бор таъкидлади.\nЮборилган мактублар Ислом дипломатиясининг илк васиқалари бўлди. Уларни чет эл раҳбарларига етказиш, улар билан халқаро алоқалар қилиш ўша дипломатиянинг биринчи қадамлари эди. Шунинг учун ҳам соҳа мутахассислари Расулуллоҳ соллаллоҳу алайҳи васалламнинг подшоҳ ва амирларга юборган мактубларини синчиклаб ўрганишлари лозим бўлади.\nЎша вақтда Рум давлати дунёни ларзага солиб турган икки давлатдан бири эди. Бу давлат ўша вақтда оламнинг ярмига ўз ҳукмини юритиб турарди, деган одам муболаға қилмаган бўлади.\nЎша даврда бу давлатнинг шарқий қисми – Византия императори Ҳирақл I бўлиб, у асли юнонлик оилада туғилган эди. Ҳирақлнинг отаси Рум давлатининг Африкадаги бўлагига ҳокимлик қиларди. Шунинг учун ҳам Ҳирақл Африканинг Картонж шаҳрида ўсди. Кўп курашлардан сўнг милодий 610 йил ҳалокат ёқасига келиб қолган Византия давлатига бош бўлди.\n628 йил Пайғамбар соллаллоҳу алайҳи васалламнинг мактубларини саҳобалардан Диҳятул Калбий розияллоҳу анҳу Бусронинг ҳокимига олиб бориб бердилар. У эса ўз навбатида Ҳирақлга етказди.\nМактуб билан танишиб бўлгач, Ҳирақл давлат арконларига қасрига киришга изн берди ва қасрнинг эшикларини қулфлатиб қўйди. Кейин ўртага чиқиб: «Эй Рум улуғлари! Агар сиз нажотни, рушди ҳидоятни ва мулкингиз собит қолишини истасангиз, ушбу пайғамбарга байъат қилинг», деди. Улар қочиб, ўзларини эшикка уришди. Эшиклар қулфланган эди. Ҳирақл уларнинг қочишини кўриб, иймон келтиришларидан ноумид бўлгач: «Уларни олдимга қайтариб келинглар», деди ва: «Мен ҳалиги гапларни сизларнинг динингизда мустаҳкамлигингизни синаб кўриш учун айтган эдим ва буни кўрдим», деди. Уларнинг барчалари ҳукмдорнинг оёғига йиқилишди ва ундан мамнун бўлишди.\nШундай қилиб Ҳирақл подшоҳликни ҳидоятдан устун кўрди ва яна айшу ишратга берилиб кетди. Охири милодий 641 йилда Қустантинияда вафот этиб, ўша ерга кўмилди.\nУнинг мулки мусулмонлар сабабидан заволга учради. Византия империясининг Осиё ва Африкадаги мулклари Ислом давлати ихтиёрига ўтди.\nЎша пайтда Форс империяси дунёни ларзага солган икки давлатдан бири эди. Пайғамбар соллаллоҳу алайҳи васалламнинг даврларида Форс империяси бошида Кисро (Хусрав) II турарди. Унга милодий 591 йил отаси Ҳурмуз IV нинг қатлидан кейин тож кийдирилган эди.\nТарихчиларнинг таъкидлашларича, Кисро II даври Форс империясининг энг кучга тўлган, равнаққа эришган, сарҳадлари жуда кенгайган даври бўлган.\nШунинг учун ҳам Кисро II Парвез «Музаффар» лақабини олган эди. У энг бешафқат, ўзбилармон ва уддабурон подшохдардан эди.\nКисро II ҳою ҳавасга берилган, айш-ишратга, бойликка муккасидан кетган одам эди. Тахтга ўтирганига ўн уч йил тўлганида унинг саккиз юз саксон миллион тилла тангаси бор эди. Бошқа бойликлари ҳам шунга мос эди. У ўттиз етти йил подшоҳлик қилди.\n628 йил Пайғамбар соллаллоҳу алайҳи васалламнинг Абдуллоҳ ибн Ҳузофа Саҳмий розияллоҳу анҳу орқали юборган мактублари билан танишган Кисро уни парчалаб ташлади ва: «У менинг қулим бўла туриб, менга мактуб ёзадими?!» деб бақирди.\nБу ran Пайғамбар соллаллоҳу алайҳи васалламга етганда, «Аллоҳ унинг мулку салтанатини парчаласин», дедилар.\nКисро ўзининг Ямандаги ҳокими Бозонга у зотни олиб келишни амр қилди. Бозон икки одамини Пайғамбар соллаллоҳу алайҳи васалламнинг ҳузурларига юборди. Улар келиб, у зотга: «Подшоҳларнинг подшоҳи Кисро Бозонга мактуб йўллаб, сени олиб келгани одам юборишга амр қилди. У сени олиб кетиш учун бизни юборди», дейишди.\nПайғамбар соллаллоҳу алайҳи васаллам: «Аллоҳ таоло Кисрога ўғли Шеравайҳни душман қилди. У отасини ўлдирди», дедилар.\nПайғамбар соллаллоҳу алайҳи васалламнинг айтганлари ўнгидан келди. Кисро ўғлининг амрига биноан хору зор қилиб ўлдирилди. Шеравайҳ ҳам отасидан кейин олти ойча яшади, холос. Тўрт юз йилча давру даврон сурган Сосонийлар давлати тез суръатларда парчалана бошлади. Шеравайхдан кейин ўнта подшоҳ тахтга келди. Ниҳоят Яздажир III нинг даврида бу империя мусулмон фотиҳлар томонидан фатҳ қилинди.\nҲабашистон подшоҳи «Нажоший» деб аталган. Ҳабашистон ажнабий тилларда Эфиопия дейилади. Ҳабашистон дунёдаги энг қадимги давлатлардан ҳисобланади. Пайғамбар соллаллоҳу алайҳи васалламнинг даврларида ҳам бу давлат ҳеч кимга бўйсунмаган мустақил давлат бўлган.\nРасулуллоҳ соллаллоҳу алайҳи васаллам асл исми-шарифи Асҳама ибн Абжар бўлган Нажошийга Амр ибн Умайя Зомрий розияллоҳу анҳу билан мактуб йўлладилар.\nНажоший бу мактубни катта эҳтиром билан кутиб олди ва мусулмон бўлди. У вафот этганида Расулуллоҳ соллаллоҳу алайҳи васаллам унга ғойибона жаноза намози ўқидилар.\nЎша пайтларда Мисрга подшоҳлик қилган киши «Муқавқис» деб аталган. Қадимдан Миср Византия империясига қарам бўлиб келган. Миср подшоҳи Византия императорининг ноиби ҳисобланган. Уша вақтдаги Муқавқис Мисрнинг ерлик аҳолиси – қибтийлардан чиққан бўлиб, асл исми Журайж ибн Мийно эди. Шу билан бирга, Мисрга Византиянинг таъсир кучи йўқолиб, у деярли мустақил бўлиб қолган эди.\nРасулуллоҳ соллаллоҳу алайҳи васалламнинг Ҳотиб ибн Абу Балтаъа орқали юборган мактубларини Муқавқис катта эҳтиром билан кутиб олди. У зотга ҳадялар билан иккита жория ҳам юборди. Улардан бири Мория Қибтийя бўлиб, Пайғамбар соллаллоҳу алайхи васаллам у кишидан Иброҳим исмли ўғил кўрдилар.\nПайғамбар соллаллоҳу алайҳи васаллам араб амирларидан – Баҳрайн амири Мунзир ибн Совийга, Умон амирлари – Жайфар ибн Жуландий ва Абд ибн Жуландийга, Ямома амири Ҳавза ибн Алийга ва Дамашқ амири Ҳорис ибн Абу Шамир Ғассонийга ҳам мактуб йўлладилар. Улардан Баҳрайн ва Умон амирлари Исломни қабул қилишди.\nХайбар шаҳри Мадинаи мунавварадан шимоли-ғарбда саксон милча узоқликдаги жой бўлиб, у ерни яҳудийлар босиб олишган эди. Ислмо келгач, мусулмонларга хиёнат қилган яҳудийлар ҳам қочиб келиб, шу ерга жойлашишган эди. Хайбар яҳудийлар томонидан Ислом давлатига доимий таҳдид солиб турадиган ҳарбий истеҳкомга айлантирилганди. Мадинаи мунавварадан сургун қилинган Бану Қайнуқоъ ва Бану Назир яҳудийларининг баъзилари Хайбарга жойлашиб олишган, улар атрофдаги қабилаларни, хусусан, Ғатафон қа-биласини яна ўзлари билан Мадинаи мунавварага ҳужум қилиб, мусулмонларни йўқ қилиб ташлашга чорлашаётган эди.\nУшбу режалардан хабар топганларидан кейин Расулуллоҳ соллаллоҳу алайҳи васаллам ҳижрий еттинчи йилнинг муҳаррам ойи охирларида Хайбарни фатҳ қилишга қарор қилдилар.\nУ зот бу ғазотга фақат Ҳудайбиядаги байъат иштирокчилари чиқишини қаттиқ таъкидладилар. Ҳудайбия сулҳи билан тутаган сафарга чиқмай қолганларга изн бермадилар. Хайбарга бир минг тўрт юз саҳоба чиқди.\nХайбарга етиб келинганда Расулуллоҳ соллаллоҳу алайҳи васаллам Аллоҳ таолога илтижо ила дуо қилдилар. У зот Аллоҳ таолодан Хайбарнинг фатҳини сўрадилар, Хай-барнинг ва унинг аҳлининг шарридан паноҳ тиладилар.\nПайғамбар соллаллоҳу алайҳи васаллам қай бир қавмга қарши ғазот қиладиган бўлсалар, субҳ киришини кутар эдилар. Агар ўша жойда бомдод азонини эшитсалар, уруш қилмас эдилар. Расулуллоҳ соллаллоҳу алайҳи васаллам Хайбарда ҳам шундай қилдилар. Тунда дам олдилар. Эрталаб азон эшитилмади. Шунда туриб, уловларига миндилар. Аскарлар ҳам уловларини миниб, жангга ҳозир бўлдилар ва Хайбар томон юриш бошладилар.\nХайбарликлар ҳам қурол-аслаҳалари билан чиқиб туришган эди. Улар Расулуллоҳ соллаллоҳу алайҳи васаллам ва лашкарни кўришлари билан: «Муҳаммад ўз лашкари билан!» дейишди-да, ортга қараб қочишди. Шунда Расулуллоҳ соллаллоҳу алайҳи васаллам: «Аллоҳу акбар! Хароб бўлди Хайбар! Биз бир қавм майдонига тушсак, огоҳлантирилганларнинг тонги ёмон бўлибди!» дедилар.\nХайбар бир неча қўрғонлардан иборат эди. Пайғамбар соллаллоҳу алайҳи васаллам ана шу қўрғонларни бирин-кетин фатҳ эта бошладилар.\nУшбу ғазотда мусулмонлар мислсиз жасорат кўрсатиб жанг қилдилар. Яҳудийларнинг кўплаб чавандоз ва паҳлавонлари ҳалок бўлди.\nМусулмонлар бир неча кунлаб давом этган кучли қамал ва шиддатли урушлардан кейин Хайбар қўрғонларини бирин-кетин фатҳ қилдилар. Охири келиб яҳудийлар Расулуллоҳ соллаллоҳу алайҳи васалламдан сулҳ талаб қилишди. Пайғамбар соллаллоҳу алайҳи васаллам уларни кўчириб юборишни ирода қилдилар. Улар эса: «Эй Муҳаммад! Бизни шу ерда қолдир. Биз бу ерларни тузатиб, экин экайлик. Бу ишни биз яхшироқ адо этамиз», дейишди.\nХайбар ғазоти, шубҳасиз, мусулмонлар учун катта зафар бўлди. Хайбардаги яҳудийлар ўзларининг ҳарбий қувватлари, бойликлари, фаровонликлари, серҳосил зироатлари, ҳай-вонот бойликлари, қурол-аслаҳалари, метин қўрғонлари билан машҳур эдилар. Шунингдек, уларнинг ичида паҳлавонлар ҳам кўп эди. Ҳеч ким, хусусан, ўша минтақадаги қабилалар уларни енгилади, деб хаёлларига ҳам келтиришмасди.\nМусулмонларнинг ана шундай кучга эга тарафни мағлуб этишлари мазкур устунликларнинг ҳаммаси улар томонга ўтганини, яқин ўртада мусулмонларга тенг келадиган куч қолмаганини билдирар эди. Бу эса атрофда тарозининг палласи қайси томонга оғишини кутиб турган кўплаб қабилаларнинг мусулмонлар томонга мойил бўлишини таъминлар, бошқаларнинг кўнглини қўрқинчга тўлдирарди.\nХайбар ғазотидаги зафар мусулмонларнинг ўзларига ҳам янги куч бахш этди. Улар шу қадар катта қувватга эга бўлган душманни мағлуб этганларидан кейин бошқа душманларга қарши кураш осон бўлишини тушуниб етдилар. Кейинги ҳодисалар айни шу ҳолатни тасдиқлади. Хайбар фатҳидан кейин бирин-кетин бошқа фатҳлар мусулмонларга ёр бўла бошлади.\nРасулуллоҳ соллаллоҳу алайҳи васаллам Хайбардаги ишларини тамом қилганларидан кейин Фадак сари юриш қилдилар. У ерда ҳам яҳудийлар яшашарди. Улар ўзларича мустақил ҳисобланишарди. Аммо уларнинг хайбарликларга ўхшаган қўрғонлари ҳам, куч-қувватлари ҳам йўқ эди.\nФадак яҳудийлари Хайбардаги ҳодисалардан кейин қўрқиб, ўзларини қўйгани жой топа олмай туришарди. Расулуллоҳ соллаллоҳу алайҳи васалламнинг қўшин тортиб келаётганларини билишлари биланоқ таслим бўлишнинг пайига тушиб қолишди. Улар ҳам ўзларига Хайбар аҳлига ўхшаш муомала қилинишини сўрадилар. Пайғамбар соллаллоҳу алайҳи васаллам бу сўровга ижобий жавоб бердилар. Фадакда уруш бўлмагани учун у ердан тушадиган ҳосил – даромадни Расулуллоҳ соллаллоҳу алайҳи васаллам ўз хоҳишлари ила тасарруф қилар эдилар. Сўнгра Расулуллоҳ соллаллоҳу алайҳи васадлам Қуро водийси (Водил қуро) томон юрдилар. Бу водийнинг қишлоқлари кўп бўлгани учун ҳам шу ном билан аталар эди. Унда араблар билан яҳудийлар ҳам яшашарди. Бу жой Арабистон яриморолидаги энг ҳосилдор ерлардан бўлиб, унда булоқлар ва қудуқлар кўп эди. У Хайбар билан Таймо номли жойнинг орасида жойлашган эди.\nПайғамбар соллаллоҳу алайҳи васаллам у ернинг аҳолисига Исломни таклиф қилдилар. Агар Исломга киришса, молларини ҳам, жонларини ҳам сақлаб қолишлари мумкинлигини айтдилар. Аммо улар Исломни қабул Орада уруш бўлди. Бу урушларда саҳобалардан Зубайр ибн Аввом розияллоҳу анҳу шуҳрат қозондилар. Мусулмонлар нусратга эришдилар, кўплаб ўлжаларни қўлга киритдилар. Пайғамбар соллаллоҳу алайҳи васаллам ўлжаларни саҳобаларига тақсимлаб бердилар. Ерни ва хурмоларни ҳосилига тенг шериклик шарти ила яҳудийларга қолдирдилар.\nХайбар, Фадак ва Қуро водийсида бўлган ҳодисалардан хабардор бўлган Таймо яҳудийлари ўз ихтиёрлари билан сулҳ сўрашди. Расулуллоҳ соллаллоҳу алайҳи васаллам улар билан сулҳ туздилар.\n«Зотур-риқоъ» сўзи луғатда «ямоқли» деган маънони билдиради. Айрим тарихчиларнинг фикрича, бу ғазот иштирокчилари оёқларига латталарни боғлаб олганлари учун шундай аталган.\nУшбу юришни уюштиришдан асосий мақсад «Биъру Маъуна»да ўлдирилган етмиш нафар саҳобийнинг ўчини олиш, мусулмонларнинг кучини душманга кўрсатиб қўйиш эди.\nҒатафонликлар ҳам жуда кўп одам тўплашган эди. Икки томон бир-бирини қўрқитиш учун баъзи бир ҳаракатлар қилдилар-у, аммо уруш бўлмади. Мусулмонлар душман билан юзма-юз турган ушбу ғазотда хавф намозини ўқиди-лар. Бу ғазот рабиъул аввал ойида бўлиб ўтди.\nАмp ибн Ос ва Холид ибн Валиднинг Исломга кириши\nБу икки шахс Мадинага, Расулуллоҳ соллаллоҳу алайҳи васалламнинг ҳузурларига келишди. Улар билан бирга Усмон ибн Талҳа ҳам бор эди. Улар Расулуллоҳ соллаллоҳу алайҳи васалламнинг ҳузурларида мусулмон бўлишди. У зот соллаллоҳу алайҳи васаллам бу икки улуғ кишининг мусулмон бўлганларидан ниҳоятда хурсанд бўлдилар. Бундан кейин Холид ибн Валид ва Амр ибн Ос розияллоҳу анҳумо Ислом фатҳларининг энг буюк қўмондонларига айланишди.\nҲИЖРИЙ САККИЗИНЧИ ЙИЛДАГИ МУҲИМ ҲОДИСАЛАР\nОдатда элчига ўлим йўқ эди. Аммо насоролар ҳамма амал этадиган қоидага риоя қилмай, мусулмонларнинг элчисини ўлдиришди. Бу ишни улар уруш чиқариш учун қилишган эди. Элчини ўлдириб қўйиб, яна аскар тўплашни давом эттиришди.\nПайғамбар соллаллоҳу алайҳи васаллам Зайд ибн Ҳориса розияллоҳу анҳуни амир этиб таййнлар эканлар: «Агар Зайд шаҳид бўлса, одамларга Жаъфар ибн Абу Толиб амир бўлади, агар Жаъфар шаҳид бўлса, Абдуллоҳ ибн Равоҳа», дедилар.\nИслом лашкари машаққатли сафарни бошидан кечириб, Маъон деган жойға етиб борди. Ўша ерда уларга Рум империяси юз минғ аскар тўплағани, уларга Лахм, Жузом, Балқайн, Баҳро, Балий ва бошқа араб қабилаларидан яна шунча адад қўшилганининг хабари етди.\nИкки кундан кейин Абдуллоҳ ибн Равоҳа розияллоҳу анҳу кишиларни шижоатлантириб: «Эй қавм! Аллохга қасамки, сиз қўрқаётган, ўзингиз талаб қилиб чиққан нарса шаҳидлиқдир. Биз одамларга қарши сон ёки куч ва кўплик билан урушмаймиз. Биз фақатгина Аллоҳ бизни мукаррам килган ушбу дин билан урушамиз. Қани, жўнанглар! Икки яхшиликдан бири – зафар ёки шаҳидликдан бошқа нарса бўлмайди!» дедилар.\nКейин байроқни, Пайғамбар соллаллоҳу алайҳи васаллам тавсия қилганларидек, Жаъфар ибн Абу Толиб розияллоҳу анҳу олдилар. У киши ҳам ҳаммага ўрнак бўлиб жанг қилдилар. Жаъфар розияллоҳу анҳунинг отлари йиқилиб тушган эди, пиёда юриб жанг қилдилар. Урушда у кишининг ўнг қўллари кесилиб кетди. Шунда у киши байроқни чап қўллари билан кўтардилар. Чап қўллари ҳам кесилган эди, байроқни икки кесилган қўлларининг қолган қисми би-лан кўтардилар. Охири шаҳид бўлдилар. Ушанда Жаъфар ибн Абу Толиб розияллоҳу анҳу ўттиз тўққиз ёшда эдилар. Мусулмонлар мазкур шаҳиди аълонинг танаси – кўксида душман қиличи ва найзаларидан етган тўқсонта жароҳат кўрдилар.\nЖаъфар ибн Абу Толиб розияллоҳу анҳу шаҳид бўлганларидан кейин, Расулуллоҳ соллаллоҳу алайҳи васаллам тавсия қилганларидек, байроқни Абдуллоҳ ибн Равоҳа розияллоҳу анҳу олиб олға ташландилар. У киши отларидан тушиб, байроқни кўтарган ҳолда жанг қила бошладилар.\nРумликлар ичида «Мусулмонларга мадад кучлари етиб келибди» деган шов-шув тарқалди. Уларнинг кўнглига қўрқув тушди. «Буларнинг уч мингтасининг иши кечаги кўрганимиз бўлса, мадад кучи келганидан кейин кўрадиганимизни кўрар эканмизда», деб қўрқиб қолишди. Бу қўрқув уларни мусулмонларга қарши ҳужум бошлашдан тўсди. Шундай қилиб Аллоҳ мусулмонларни сақлаб қолди.\nМуъта жангида иштирок этган саҳобалар уч минг кишидан иборат бўлишларига қарамай, ўша замоннинг энг кучли икки юз минг аскарига тенг келган эдилар. Уша аёвсиз жангда саҳобалардан фақатгина ўн икки киши шаҳид бўлган эди, холос. Кофирлардан қанчаси ўлганини Аллоҳнинг Ўзи билади. Лекин жангнинг тафсилоти улардан жуда кўп аскарлар ҳалок бўлганига далолат қилади. Уша жангда биргина Холид ибн Валид розияллоҳу анҳунинг тўққизта қиличлари синган эди.\nМуъта жанги мусулмонларнинг Арабистон яриморолидан ташқарида, араблардан бошқалар билан биринчи бор тўқнашуви эди.\nБу жангда Пайғамбар соллаллоҳу алайҳи васалламнинг ўзлари иштирок этмаган бўлсалар ҳам, унда нисбатан кўп одам бўлгани ва катта аҳамиятга эгалиги учун айрим тарихчиларимиз уни «ғазот» деб номлаганлар. Аслида Ра-сулуллоҳ соллаллоҳу алайҳи васаллам иштирок этмаган урушнинг «сарийя» деб аталиши ҳаммага маълум.\nУшбу жангдан кейин шу пайтгача мусулмонларга қарши хуруж қилишда давом этиб келаётган Бану Сулайм, Аш-жаъ, Ғатафон, Зубён, Фазора ва бошқа араб қабилалари мусулмон бўлишди.\nРасулуллоҳ соллаллоҳу алайҳи васаллам Амр ибн Ос розияллоҳу анҳу бошчиликларида уч юз кишилик сарийяни Қуро водийси ортидаги Зотус-салосил диёрига юбориб, уларнинг кетидан Абу Убайда ибн Жарроҳ розияллоҳу анҳу бошчиликларида икки юз кишилик мадад кучларини жўнатдилар.\nШундай қилиб Аллоҳнинг дини ҳамма томонга тарқала бошлади. Кишилар Ислом таълимоти остида ҳаёт кечиришни афзал кўра бошладилар. Мадинадаги Пайғамбар соллаллоҳу алайҳи васаллам бошлиқ Ислом давлати Қуръони Карим таълимотларини ҳаётга татбиқ қилиб, икки дунё саодатига қандай қилиб эришиш мумкинлигини ҳаммага амалда кўрсата бошладилар. Кун сайин, соат сайин Исломнинг тарафдорлари, мусулмонлар сони кўпайиб борар эди.\nАлбатта, бу ҳолат Қурайшни тинч қўймас, мушрикларнинг жизғанаги чиқиб, нима қилиб бўлса ҳам мусулмонларга зиён етказишга ҳаракат қилишар эди.\nБану Бакр билан Хузоъа қабилалари ўртасида қадимдан адоват бор эди. Исломдан олдин улар бир-бирлари билан урушиб юришар эди. Ислом келгандан кейин бу адоват тўхтаган эди. Ҳудайбия сулҳи тузилганидан кейин ушбу икки қабила бир-бирига қарши бўлган икки томонга иттифоқдош бўлиб, уларнинг душманликлари яна янгиланди.\nБану Бакр қабиласи пайтдан фойдаланиб, Хузоъа қабиласидаги эски ўчини олмоқчи бўлди. Хузоъаликлар ўз қудуқларида машғул бўлиб турганларида Бану Бакр одамлари уларга тўсатдан ҳужум қилиб, йигирмадан ортиқ кишини ўлдиришди. Тўс-тўполон бўлиб, орада уруш чиқди. Қурайш ўз иттифоқдоши Бану Бакрга қурол етказиб берди. Қурайшнинг кўзга кўринган одамлари кечаси билдирмай бориб, урушда шахсан иштирок ҳам этишди.\nМазкур ҳодисалардан кейин Хузоъа қабиласининг одамларидан Амр ибн Солим Хузоъий қирқ отлиқ билан Мадинаи мунавварага қараб йўл олди. У тўғри Расулуллоҳ соллаллоҳу алайҳи васалламнинг ҳузурларига бориб, тик турган ҳолда байт ўқиди. Унда у Пайғамбар соллаллоҳу алайҳи васалламга ўзлари билан Хузоъа ўртасида иттифоқдошлик шартномаси борлигини эслатиб, ёрдам сўради. Қурайш у зот билан тузилган сулҳни бузганини, қудуқнинг ёнига келиб, рукуъ ва саждада турган кишиларни ўлдирганини айтди. У зот: «Сенга ёрдам берилади, эй Амр ибн Солим!» дедилар.\nПайғамбар соллаллоҳу алайҳи васаллам Амр ибн Солимга ёрдам берилиши ҳақида гапирган бўлсалар ҳам, ҳақиқат ни аниқлаш учун гапнинг рост ёки ёлғонлигини текшириб кўрдилар ва саҳобаларга: «Сизларнинг ҳузурингизга Абу Суфён келиб, ахдни мустаҳкамлашни ва унинг муддатини чўзишни сўрайдиганга ўхшайди», дедилар. Шундай бўлди ҳам. Қурайш ўз қилмишига надомат қилди. Узининг эси пастларидан баъзиларининг қилган аҳмоқлигидан афсусланди. Улар Абу Суфённи Расулуллоҳ соллаллоҳу алайҳи васалламнинг ҳузурларига ахдни мустаҳкамлаш ва унинг муддатини чўзишни сўраш учун юборишди.\nҲижрий саккизинчи йил Рамазон ойининг 10-куни Расулуллоҳ соллаллоҳу алайҳи васаллам Мадинадан чиқиб, Макка томон йўл олдилар. У зотнинг лашкарлари ўн минг кишидан иборат эди.\nУ зот юриб бориб, Марруз-заҳрон номли жойга тушдилар. Қурайш қабиласи бўлаётган ишлардан бехабар эди. Аллоҳ таоло бу ҳақца мушрикларнинг кўзларини кўр, қулоқларини кар қилиб қўйган эди.\nПайғамбар соллаллоҳу алайҳи васаллам Аллоҳнинг лашкарларини бошлаб Макка томон юрмоқчи бўлганларида Аббос розияллоҳу анҳуга: «Абу Суфённи водийнинг тор жойида ушлаб тур. У Аллоҳнинг аскарларини бир кўриб қўйсин!» дедилар.\nАббос розияллоҳу анҳу Абу Суфённи етаклаб бориб, Пайғамбар соллаллоҳу алайҳи васаллам айтган жойда тўхтатиб турдилар. Ўн минг кишилик музаффар Ислом лашкари Макка томон денгиздек мавжланиб келиб, ҳар бир қабила ўз байроғи остида ўта бошлади.\nРасулуллоҳ соллаллоҳу алайҳи васаллам Маккага унинг юқори тарафидан – Кадо тепалигидан кирдилар. Холид ибн Валидга ўз одамлари билан Макканинг паст тарафидан – Кудодан киришни топширдилар. Мусулмонлар ҳеч қандай қаршиликсиз Маккага кириб бордилар.\nЎша кунлари Расулуллоҳ соллаллоҳу алайҳи васаллам мушрикларнинг Лот, Манот ва Уззо каби бутларига сарийяларни (жангчи гуруҳларни) юбориб, уларнинг ҳаммасини буздириб юбордилар. Макка кўчаларида жарчи юриб:\n«Ким Аллоҳга ва қиёмат кунига иймон келтирган бўлса, уйида ҳеч бир бутни қўймай синдирсин!» деб жар солди.\nПайғамбар соллаллоҳу алайҳи васаллам турли қабилаларга ҳам сарийя юбориб, бутларини буздириб ташладилар. Жумладан, у зот соллаллоҳу алайҳи васаллам Жарир ибн Абдуллоҳ ибн Жобир розияллоҳу анҳуни мушрикларнинг «Зулхаласа» номли ибодатхонасини бузишга юбордилар. У киши Бану аҳмаслик юз эллик отлиқ билан бориб, уни бузиб ташлади. Кейин Расулуллоҳ соллаллоҳу алайҳи васалламнинг ҳузурларига келиб хабарни етказди. У зот соллаллоҳу алайҳи васаллам у кишининг ва Бану аҳмасликларнинг ҳақларига дуо қилдилар.\nРасулуллоҳ соллаллоҳу алайҳи васаллам Маккада ўн тўққиз кун турдилар.\nМакканинг фатҳ этилиши улкан аҳамиятга эга эди. Макка – ҳаммага машҳур шаҳар. Унинг асосий аҳолиси Қурайш – арабларнинг бош ва энг обрўли қабиласи.\nТарихда ҳеч бир подшоҳ ёки ҳеч бир куч Маккани фатҳ қила олмаган. Ким бу ниятни қилса, Абраҳага ўхшаб ўз-ўзидан ҳалокатга учраган. Ўша пайтда машҳур «Фил ҳодисаси»ни кўрган-билган одамлар кўп эди.\nБунинг устига, Қурайшнинг бошқа қабилаларга таъсири учли эди. Кўплаб қабилалар Қурайш билан иттифоқчи эди. Иунинг учун бу иттифоқни бузиб, Исломга кира олмай туришганди. Ундан ҳам кўпи эса иккиланиб, Пайғамбар соллаллоҳу алайҳи васаллам билан Қурайш орасидаги курашнинг натижасини кутиб турарди. Улар ўзларича: «Агар Муҳаммад ҳақиқий пайғамбар бўлса, Қурайшнинг устидан ғолиб чиқади, ўшанда унга иймон келтирамиз», дейишар эди.\nАллоҳ таоло Расулуллоҳ соллаллоҳу алайҳи васалламга Маккани фатҳ қилиб берганидан сўнг бу саволларнинг қаммасига жавоб топилди.\nАввало, ҳеч кимга фатҳ этилмаган Макканинг Расулуллоҳ соллаллоҳу алайҳи васалламга фатҳ этилиши у зотнинг ҳақиқий пайғамбар эканликларининг исботи бўлди.\nИккинчидан, Қурайшнинг ҳаммаси мусулмон бўлиши бошқалар олдидаги барча иккиланишларни йўққа чиқарди.\nЭнди ҳамма тўп-тўп бўлиб Исломга кира бошлади.\n«Вақтики, Аллоҳнинг нусрати ва фатҳ келса ва одамларнинг Аллоҳнинг динига тўп-тўп бўлиб кираётганини кўрсанг Роббингни ҳамд ила поклаб ёд эт ва Ундан мағфират сўра. У тавбани қабул қилувчидир» (Наср сураси, 1-3-оятлар) деган Аллоҳга ҳамдлар бўлсин.\nРасулуллоҳ соллаллоҳу алайҳи васаллам Маккани тарк этишларидан олдин йигирма бир ёшдаги Аттоб ибн Асийд Умавий розияллоҳу анҳуни бу шаҳарга волий (ҳоким) қилиб тайинладилар.\nҲунайн ғазоти Маккаи мукаррама фатҳ қилингандан сўнг, ҳижрий саккизинчи йил шаввол ойининг ўнинчи куни, чоршанбада бўлган. Расулуллоҳ соллаллоҳу алайҳи васаллам Маккаи мукаррама фатҳини тамомлаб, ишларни бир ёқлик қилиб, шаҳар аҳолисининг кўпи мусулмон бўлиб турган бир пайтда нохуш хабар эшитдилар. Хабарда айтилишича, Ҳавозин қабиласи Расулуллоҳ соллаллоҳу алайҳи васалламга қарши уруш қилиш учун одам тўплабди. Уларнинг бошлиғи Молик ибн Авф Насрий экан. Унга сақифликлар (тоифликлар) тўла қўшилишибди. Яна Бану Наср, Бану Жушам, Бану Саъд ибн Бакр, Бану Ҳилол қабилаларидан тарқоқ жамоалар, Бану Амр ибн Омир ва Авф ибн Омирлар ҳам қўшилишибди. Жами йигирма тўрт мингдан кўпроқ аскар. Улар ўзлари билан аёллар, болалар, чорва моллари ва бошқа нарсаларни ҳам олиб чиқишибди.\nҲавозин қабиласи Қурайшдан кейинги иккинчи куч ҳисобланар, бу икки қабила ўртасида доимо мансаб талашуви ўлар эди. Ҳавозин қабиласи ҳар бир нарсада Қурайшдан олишмасликка ҳаракат қиларди. Қурайш енгилганидан ейин ҳавозинликлар улар қила олмаган ишни қилиб, шуҳрат қозонмоқчи бўлишди. Улар Исломни йўқ қилиб ташлаб, одамлар ўртасида «Қурайшнинг қўлидан келмаган шни Ҳавозин қилди-я» деган гап тарқалишини жуда ҳам сташди. Ана ўша ножўя истак уларни Расулуллоҳ соллаллоҳу алайҳи васалламга қарши лашкар тўплашга чорлади. Расулуллоҳ соллаллоҳу алайҳи васаллам Макка фатҳи учун либ келган муҳожир, ансорий ва араб қабилаларидан тузилган н минг кишилик аскарлари билан душман томон йўл олдилар. Исломга янги кирган икки минг маккалик ҳам лашкарга қўшилди. Ҳаммалари бир бўлиб, душман томон юриш қилдилар.\nИкки томон Маккадан Тоифга кетаверишда, 28 км масофада жойлашган Ҳунайн (ҳозир Шароиъ) деб номланадиган водийда тўқнашдилар. Жанг тонг ғира-шира ёришганда бошланди. Мусулмонлар водийга кириб боришганида ҳавозинликлар қўйган пистирма уларга сездирмай, қўққисдан ҳужум қилиб қолди. Улар тинмай камондан ўқ ёғдиришар эди. Шу пайт мусулмонлар орқага қараб қоча бошладилар.\nЎша куни Расулуллоҳ соллаллоҳу алайҳи васаллам собит эдилар. У зот соллаллоҳу алайҳи васаллам хачирларини душманнинг рўпарасига қараб солар эдилар. Хачирнинг юганини ўнг томондан Аббос, чап томондан Абу Суфён ибн Ҳорис ибн Абдулмутталиб ушлаб тортишар, унинг юришини секинлатишарди. Расулуллоҳ соллаллоҳу алайҳи васаллам эса одамларни қайтаришга уриниб: «Мен томонга, эй Аллоҳнинг бандалари, мен томонга! Мен Аллоҳнинг Расулиман! Менинг пайғамбарлигим ёлғон эмас! Мен Абдулмутталибнинг набирасиман!» деб бақирар эдилар.\nУ зот соллаллоҳу алайҳи васаллам билан саҳобалардан саксонтача киши собит турдилар. Уларнинг ичида Абу акр, Умар, Алий, Аббос, Фазл ибн Аббос, Абу Суфён ибн Ҳорис, Айман ибн Умму Айман, Усома ибн Зайд розияллоҳу анҳулар бор эди. Сўнгра Расулуллоҳ соллаллоҳу алайҳи васаллам амакилари Аббосга баланд овоз билан «Эй дарахт соҳиблари!» деб чақиришни буюрдилар. (Ҳудайбияда муҳожир ва ансорлар Расулуллоҳ соллаллоҳу алайҳи васалламга дарахт остида байъат қилган эдилар. Ана ўша кишиларни чақиришни амр этдилар). Аббос баланд овоз билан чақиришга тушдилар. Улар эса: «Лаббайка, лаббайка!» деб жавоб бериб, Расулуллоҳ соллаллоҳу алайҳи васаллам томон қайта бошладилар. Баъзи кишиларнинг минган уловлари қайтмаса, совутини кийиб, уловидан тушиб пиёда келди. Улардан бир гуруҳи Расулуллоҳ соллаллоҳу алайҳи васалламнинг ҳузурларида тўплангандан сўнг уларга сидқидилдан кучли бир ҳамла қилишга буйруқ бердилар. Шунда мушриклар енгилиб, пала-партиш қочишга тушди. Асирларни тўплаб, Расулуллоҳ соллаллоҳу алайҳи васалламнинг қошларига олиб келишгандагина бошқа мусулмонлар ҳам қайтиб келишди.\nБу урушда биринчи марта мусулмонлар томонида ўн икки минг кишилик лашкар қатнашди. Лашкарнинг кўплиги уларни ғурурлантириб, ғалабанинг асосий манбаини унутиб қўйдилар. Оқибатда жангнинг бошланишида мағлубиятга учрадилар. Сўнг Расулуллоҳ соллаллоҳу алайҳи васаллам билан бирга собит турган оз сонли мусулмонларга Аллоҳнинг Ўзи нусрат берди. Шу билан бирга, Аллоҳ мусулмонларга ёрдам учун фаришталарни ҳам туширди.\nҲижрий саккизинчи йилнинг шаввол ойида Пайғамбар соллаллоҳу алайҳи васаллам Тоиф ғазотини бошладилар. Тоифликлар шаҳар ичига бир йилга етадиган нарсаларни тўплаб олиб, дарвозаларни маҳкам беркитиб, урушга тайёргарлик кўриб олишган эди.\nҲИЖРИЙ ТЎҚҚИЗИНЧИ ЙИЛДАГИ МУҲИМ ҲОДИСАЛАР:\nҒазот ва сарийялар ҳақида;\nБиринчи исломий ҳаж;\nҲИЖРИЙ ЎНИНЧИ ЙИЛДАГИ МУҲИМ ҲОДИСАЛАР:\nРасулуллоҳ соллаллоҳу алайҳи васаллам шаҳарга яқин жойга келиб тушдилар. Мусулмонлар шаҳарга кира олма-дилар. Улар шаҳар қалъасига яқинлашишлари билан тоиф-ликлар девор ортидан туриб, уларга ўқ ёғдира бошлашди.\nПайғамбар соллаллоҳу алайҳи васаллам лашкаргоҳ-ни бошқа жойга кўчирдилар ва шаҳарни қамал қилиш бошланди. Қамал йигирма кундан зиёд давом этди. Қат-тиқ жанглар бўлди. Икки томон бир-бирларини камондан ўққа тутди. Расулуллоҳ соллаллоҳу алайҳи васаллам ушбу урушда биринчи марта манжаниқ (палахмон, катапульта) ишлатдилар. Қамал кучайиб борарди. Бир неча мусулмон камон ўқидан шаҳид ҳам бўлдилар.\nАллоҳ таоло Расулуллоҳ соллаллоҳу алайҳи васалламга Тоифни фатҳ қилишга изн бермади. У зот Умар ибн Хаттоб розияллоҳу анҳуга одамларга ортга қайтиш ҳақида хабар беришни буюрдилар.\nРасулуллоҳ соллаллоҳу алайҳи васаллам зулқаъда ойида Тоифдан қайтиб, Жиъронадаги ўлжалар тақсимотидан фо-риғ бўлганларидан сўнг у ердан умрага ният қилиб Макка-га қайтдилар ва умрани адо қилгач, Мадинага жўнадилар.\nMore in this category: « Тасаввуф ҳақида тасаввур: ТАРИҚАТ СИЛСИЛАСИ\tНурул изоҳ: НИКОҲ ВА ТАЛОҚҚА ОИД ҲУКМЛАР »


19.11.2019 15:25 0 1936\n18 ноябрь куни АҚШда чоп этилган ярим йиллик Toп-500 рейтингигига кўра дунё бўйича энг кучли суперкомпьютерлар рўйхатида Хитой ўзининг мавқеини мустаҳкамлашда давом этмоқда. Бу ҳақда «Regnum» хабар берган.\nХитойда суперкомпьютер қурилмаларининг улуши ўсишда давом этмоқда: дунё бўйича ана шундай 500 та «матох»дан 228 таси Хитойда жойлашган. Бу рейтингда тақдим этилган жами суперкомпьютерларнинг 45,6 фоизини ташкил этади. АҚШ улуши бу рўйхатда 23,4 фоиздан иборат.\nСуперкомпьютерларининг қуввати бўйича ҳам Хитой Америкага яқинлашмоқда. АҚШ суперкомпьютерлари умумий қувватнинг 37,1 фоизини ташкил этса, Хитойники — 32,3 фоиз.\nИюнда чоп этилган рўйхатга кўра, ўрнатилган суперкомпьютерларнинг унумдорлиги бўйича АҚШ 38,4 фоиз, Хитой эса «атиги» 29,9 фоизни ташкил этган.\nХитой АҚШ рейтинг суперкомпьютер\nХориж 21/09, 12:36


Шавкат Мирзиёев: «Мен депутатлар таклифи маъқулланмаган...\n22.12.2017 13:19 0 796\nШавкат Мирзиёев: «Менга Ватанни севадиган, ўзбек миллатини севадиган, эртанги кунимизга бефарқ бўлмаган молия бошлиғи керак».\n— Мен нима учун ҳар сафар олдиларингизга келяпман, ҳисобот беряпман? Айтинглар, нима қилай, қандай қарор чиқарайлик одамлар бизга ишониши учун? Таклиф беринглар. Мана, орадан бир йил ўтиб кетди, бирорта депутат менга хат ёзмайди. Ёзинглар, таклиф беринглар. Бу ерда фалон бўляпти, бу ерда пистон деб айтинглар, — дея таъкидлади Президент.\n— Кеча телевизорда кўрдим — депутатларнинг, сенатнинг бюджетни муҳокама қилганини. Мен сизлардан розиман. Розиман. Олдиларингда айтаман, қайси депутат чақиб-чақиб олганини, жаноб Қўчқоров. Тўғри чақдиларинг. Қачонгача индамай ўтирасизлар? Мен депутатлар таклифи маъқулланмаган бюджетга қўл қўймайман, сизлар айтгандан кейин қўл қўяман. Молия вазирлигида ўтирган ноинсофлар бюждетга эга эмас. Халқимизга осон бўлган бюджетга қўл қўяман. Сизлар маъқуллайсизларми-йўқми шуни?\n— Мен нима учун 15-20 йилдан бери ишлаётган молиянинг «м» ҳарфини тушунмайдиган одамларини ҳайдаб юбордим? Олдин ҳар бир одамни бой қилайлик, кейин ўзи тўлайди солиғини. Яна ўша гап. У бечораларни олдин тарож-торож қилиб, кейин қандай солиқ тўлайди? Энди-энди одамлар ўзгаряпти, энди-энди ишоняпти. Ақлли молия вазири бўлсанг, ўйла, ноинсоф, атрофингдагиларни ҳаммасини ҳайдавор. Қўчқоров шу ердами? Мен сизларнинг олдингизда айтяпман, агар бир ой ичида ўзгариш қилмаса, ишдан оламан. Менга бунақа молия керак эмас. Молияда ўтирганларнинг ҳаммасини ҳайдайди. Битта Острагорский деган ноинсофни ҳайдаганман, ҳалиям унинг ҳиди келиб турибди. Ташқаридаги бир-иккитаси ишлаяпти. Менга Ватанни севадиган, ўзбек миллатини севадиган, эртанги кунимизга бефарқ бўлмаган молия бошлиғи керак. Депутатларга келсак, мен сизлар билан нега учрашяпман? Уйғонинглар энди, сизлар ҳам обрў қозонинглар энди, — деди Шавкат Мирзиёев.\nЎзбекистон Шавкат Мирзиёев Жамшид Қўчқоров молия вазирлиги


Жалолободда туркиялик "куёв" қўлга олинди - BBC News O'zbek\nЖалолободда туркиялик "куёв" қўлга олинди\n9 Апрел 2016\nИнтернет орақали танишиб, оила қуришга аҳду-паймон қилган ёшлар тўйи куни бир зумда "жиҳодчиларга" айландилар.\nЖорий йилнинг март ойида Истанбулдан Жалолободга севган қизига уйланиш мақсадида келган Туркия фуқароси Маҳмуд Мутлу, дўсти Сайфуддин Абдулла билан хавфсизлик хизмати ходимлари томонидан ушланган.\nУларнинг қўлга олингани ҳақида, Маҳмуд Мутлунинг Истанбулдаги дўсти, Абдукарим Би-би-сига қўйидагиларни айтиб берди.\n"Никоҳ ўқилаётганида, милициялар кириб, тўйдаги ҳамма одамларни ушлаб чиқиб кетишибди. Ҳозир Маҳмуд ва Сайфуддинни Сурияга одам ёллаганликда айблашаяпти экан. Жалолободга атиги икки кунга келган, у ерда уйланиб, кейин келинни Истанбулга олиб кетгани борганди" – дейди Абдукарим.\nУнинг сўзларига кўра, на Маҳмуд ва на Сайфуддин Сурияга одамларни ёллаш билан шуғулланган.\n"Маҳмуд асли ўзбекистонлик. 2000 йилларда Истанбулга келиб, шу ерда қолиб кетган. Мен уни яхши биламан. Сурия у ёқда турсин, бировга озор бермаган мўмин бола. Дўсти Сайфуддин доғистонлик, у ҳам яхши бола” – деб уларни таърифлайди суҳбатдош.\nЖалолобод шаҳар ички ишлар бўлимининг раҳбари Женишбек Жоробековнинг сўзларига кўра, қўлга олинганлар вақтинчалик сақлаш жойида ҳам бирга ўтирган инсонларни ёллашга ҳаракат қилганлар.\n"Биз уларга нисбатан алоҳида тушунтириш ишлари олиб боришга ҳаракат қилаяпмиз. Бу ишларни диний таълимга эга инсонлар ўтказаяптилар. Улар шунчаки диний тушунчага эга эмас, балки ислом динини мукаммал ўзлаштирган инсонлардир” – дейди Женишбек Жоробеков.\nТуркиянинг Қирғизистондаги элчихонаси ўз фуқаросининг қўлга олиниши юзасидан изоҳ берганича йўқ.\nРасмий маълумотларга кўра, ҳозирги кунда Сурияда давом этаётган урушга Қирғизистондан 500дан ортиқ инсон кетган. Улардан ярмини аёллар ва ёш болалар экани айтилади.\nҚирғизистон: Баҳор келиб мухолифат уйғонмоқда\nЖалолободда "Ҳизбу Таҳрир"га аъзоликда гумон қилинган 9 киши ҳисбга олинди\nЖалолободда яна бир ўзбек фаоли ҳибсга олинди\nҚирғиз маҳкамасида Ўзбек раҳбарлари ҳимоясига илк кўрсатма берилган


Италия яқинида ҳалокатга учраган кема йўловчиларини қутқариш давом этмоқда\nИталия қирғоқлари яқинида ҳалокатга учраган ҳашаматли кемада бедарак йўқолган 17 кишини қидириш ишлари давом этмоқда.\nТўрт мингдан ортиқ йўловчи бўлган Costa Concordia номли кема жума куни тунда Италиянинг Гиглио ороли яқинидаги саёз қумликка тиқилиб қолгани оқибатида ўнлаб одам бедарак йўқолгани айтилмоқда.\nИталия полицияси уч киши нобуд бўлганини расман тасдиқлади.\nҚутқариш ишлари олиб бораётган Италия ўт ўчирувчилар бригадаси бошлиғи Эннио Аквилини ғаввослар йўқолган одамларни қидириш ишларини давом этаётганини айтди.\nАхборот агентликлари хабарига кўра, Costa Concordia кема капитани қўлга олинган.\nУнга қотиллик содир этганлик, кемани ҳалокатга учратиш ҳамда кемада йўловчилар бўла туриб уни тарк этганлик каби айбловлар қўйилмоқда.


Олтинчи ҳадис: Энг афзал амал нима?\nЭнг афзал амал нима?\nعَنْ عَبْدِ اللهِ بْنِ مَسْعُودٍ رَضِيَ اللهُ عَنْهُ: عَنِ النَّبِيِّ صَلَّى اللهُ عَلَيْهِ وَسَلَّم:\nأَفْضَلُ الأَعْمَالِ الصَّلاةُ لِوَقْتِهَا وَ بِرُّ الْوَالِدَيْنِ رَوَاهُ مُسْلِم.\nАбдуллоҳ ибн Масъуд разияллоҳу анҳудан ривоят. Расулуллоҳ соллаллоҳу алайҳи ва саллам дедилар: «Амалларнинг афзали намозни ўз вақтида ўқиш ва ота-онага яхшилик қилишдир». (Муслим ривоятлари).\nБу ҳадисда Расулуллоҳ соллаллоҳу алайҳи ва саллам бизга Исломдаги энг афзал амал ҳақида хабар бердилар. Исломдаги амалларнинг ҳаммаси ҳам яхши ва фойдалидир. Аммо уларнинг ичида баъзиларини энг яхши, деб айтилади. Демак, Исломдаги иккита энг яхши амалнинг бири намозни ўз вақтида ўқиш экан. Нима учун? Чунки намоз Ислом динидаги бешта асосий фарзнинг иккинчиси саналади. Инсон энг биринчи «Ла илаҳа иллаллоҳ, Муҳаммадур Расулуллоҳ», деб иймон келтириши керак. Шундан кейин покланиб, намоз ўқишга бошлаши лозим. Бўлмаса унинг иймони ҳақиқий бўлмайди. Аллоҳ таоло иймон келтирган одамларни бир кунда беш маҳал намоз ўқишга буюрган.\nНамоз ўқишнинг фойдалари жуда кўп. Масалан, намоз ўқийдиган боланинг кийимлари доимо озода, баданлари тоза бўлади. Бундай бола ёмон ишлардан узоқ юради. Чунки намоз инсонни ҳамма гуноҳлардан қайтаради. Намоз ўқийдиган одам яхши биладики, агар гуноҳ ишларни қилса, Аллоҳ уни яхши кўрмайди ва намозини ҳам қабул қилмайди. Шунинг учун намоз ўқийдиган одам зарарли ва уят ишлардан сақланади. Билмасдан нотўғри ишларни қилиб юрган бўлса ҳам намоз ўқишни бошлагандан кейин фақат савобли амалларни қиладиган бўлади.\nНамознинг фойдаларидан яна бири шуки, у инсонга вақтни эслатиб туради. Намоз ўқийдиган одам вақтга эътибор беришга бошлайди. Чунки Аллоҳ бизга намозни ўз вақтида ўқишни буюрган.\nВақт – жуда ҳам қимматли неъмат. Вақт бизнинг умримиздир. Уни бефойда ўтказмаслик керак.\nАллоҳ таоло мусулмонларга ҳамма ишларни ўз вақтида бажаришни буюрган. Шулар қаторида намозни ҳам вақтида ўқишни тайинлаган. Намозни вақтидан кечиктириб бўлмайди. Энг буюк Зот – Аллоҳ буюрган ишни ўз вақтида бажариш ҳақиқатан ҳам энг яхши амал бўлади.\nНамоз ўқиш Аллоҳ билан сўзлашишдир. Иймонли инсон Аллоҳ билан сўзлашишни яхши кўради. Шунинг учун у намоз вақти бўлиши биланоқ ҳамма ишини тўхтатиб, намозга киришади. Намозни ўз вақтида бажо қиладиган одам бошқа ишларни ҳам вақтида бажаришга ўрганади.\nБаъзи болалар намоз пайти бўлганда дангасалик қилиб қоладилар. Азон айтилса ҳам ўйнаб ўтираверадилар. Бу яхши одат эмас. Ақлли бола эса намоз вақти яқинлашганини ўзи билади. Биров айтмаса ҳам таҳорат қилиб, тайёргарлик кўришга бошлайди. Ҳаммамиз ана шундай боладан ибрат олишимиз керак.\nБолалар, энг яхши амаллардан яна бири ота-онанинг хизматларида бўлиш ва уларнинг дуоларини олишдир. Бу ҳақда иншоаллоҳ, кейинги ҳадисларда тўхталамиз.\n1. Исломда Аллоҳ буюрган яхши ишлар жуда кўп. Энг яхши амал намозни ўз вақтида ўқиш ва ота-онага яхшилик қилишдир.\n2. Намозни ўз вақтида ўқиш кишининг иймони ва ақли кучли эканига далил бўлади.\n3. Намозни кечиктирмай ўқиб юрадиган одамнинг дунё ва Охиратдаги ишлари ўнгидан келади. Бундай одам бошқа ишларни хам ўз вақтида бажарадиган бўлади.


iPhone 12'нинг тақдимот санасини эълон қилинди (видео) — Sof.uz\n9.09 17:04 393 Технология\nКупертинолик компания, ниҳоят, бу йил кузги расмий намойишига таклиф этди. Унга кўра, тақдимот маросими 15 сентябрь куни Apple Park кампусида бўлиб ўтади.\nКоронавирус пандемияси муносабати билан ушбу тадбир онлайн тарзда бўлиб ўтиши ва «жонли» тарзда трансляция қилишини кутилмоқда. Ёки маросимни олдиндан ёзиб олиб, ўша куни эълон қилишлари эҳтимоли ҳам бор. Нима бўлганда ҳам, ўша куни уни мана бу ҳавола орқали кузатиш имкони юзага келади.\nTwitter ижтимоий тармоғида энди #AppleEvent хештеги билан бирга автоматик равишда корпорация логотипи пайдо бўляпти. Hashtag Browser сервиси маълумотларига кўра, уни 8 сентябрь куни жорий этишган ва 28 сентябрда ўчирилади.\nApple ўша тадбирида айнан нималарни намойиш этишини айтмаяпти, фанатлар эса энг кўп тўртта моделдаги iPhone 12 смартфонларини кутишмоқда. Шунингдек, тақдимотлар рўйхатида Apple Watch Series 6 ақлли соати, iPad Air планшети, AirTag брелоки, AirPower симсиз қувватлаш станцияси ҳамда Apple HomePod колонкаси ҳам бўлиши мумкин.\nтақдимот iphone 12\nКеча, 23:30 1004\nКеча, 15:51 875\n12.09 15:13 444\n26.08 18:24 601 Технология\n6.08 15:47 1058 Технология


Секразол – medu.uz – Дорилар ҳақида маълумотлар ўзбек тилида\nHome Йўриқномалар Секразол\nПрепаратнинг савдо номи: Секразол®\nЁрдамчи моддалар: микрокристаллик целлюлоза, лактоза моногидрати, ўта желатинланган крахмал, магний стеарати.\nТаърифи: Оқ рангли, овал шаклли, икки ёқлама қавариқ, икки томонида рискаси бўлган таблеткалар.\nСекразол таблеткаларининг таъсир этувчи моддаси – нафас йўлларининг безларининг секрециясини оширувчи амброксол гидрохлориди ҳисобланади. Амброксол ўпка сурфактантини ишлаб чиқарилишини кучайтиради ва цилиар фаолликни рағбатлантиради, бунинг натижасида шиллиқни ажралиши ва уни чиқарилиши (мукоцилиар клиренс) осонлашади. Мукоцилиар клиренсни яхшиланиши клиник-фармакологик тадқиқотлари вақтида исботланган. Суюқлик секрециясини фаоллашуви ва мукоцилиар клиренсни ошиши шиллиқни чиқарилишини осонлаштиради ва йўтални камайтиради.\nАмброксол гидрохлоридининг маҳаллий оғриқсизлантирувчи самараси қуён кўзи моделида кузатилган бўлиб, уни натрий каналларни блоклаш хусусияти орқали тушунтириш мумкин. In vitro тадқиқотлар амброксол гидрохлориди нейронлардаги натрий каналларини блоклашини кўрсатган; блокловчи боғланиш қайтувчан ва концентрацияга боғлиқ бўлган. In vitro тадқиқотларида амброксол гидрохлоридини қондан цитокинларни ажралишини ва мононуклеар ва полиморф нуклеар ҳужайраларни тўқималар билан боғланишини аҳамиятли даражада камайтириши аниқланган.\nФарингит билан хасталанган пациентларни жалб қилиш билан ўтказилган клиник синовлар натижасида амброксолни қўлланганда томоқдаги оғриқ ва қизаришни сезиларли даражада камайиши исботлаган. Оғриқни тез камайишига олиб келувчи ва бурун бўшлиғи қулоқ соҳаси ва нафас олишда трахеядаги дискомфорт оғриғи билан боғлиқ бу фармакологик хусусиятларнинг юқори нафас йўлларини даволашда амброксолнинг самарадорлигини ўрганиш бўйича олиб борилган клиник тадқиқотлардаги симптомларни ёрдамчи кузатилишда олинган маълумотларга мос келади. Амброксол гидрохлоридни қўллангандан кейин бронх-ўпка секретида ва балғамда антибиотиклар (амоксициллин, цефуроксим, эритромицин)нинг концентрациялари ошади.\nИчга қабул қилингандан сўнг терапевтик самара 30 минут давомида ривожланади ва 6-12 соат давомида сақланиб қолади.\nИчга қабул қилингандан сўнг амброксол меъда-ичак йўлларидан деярли тўлиқ сўрилади. Қон плазмасидаги максимал концентрациясига – Сmax перорал шаклдаги препарат қабул қилингандан кейин 2 соатдан сўнг эришилади.\nПлазма оқсиллари билан боғланиши 80% ни ташқил қилади.\nИчга қабул қилингандан сўнг препарат тўқималарга тез кириб боради. Амброксолнинг энг юқори концетрацияси ўпкада аниқланади. Амброксол гематоэнцефалиқ ва плацентар тўсиқлар орқали ўтади, кўкрак сути билан ажралиб чиқади.\nАмброксол жигарда конъюгация йўли билан метаболизмга учрайди ва фармакологик нофаол метаболитларни ҳосил қилади.\nБуйрак орқали чиқарилади, 90% сувда эрийдиган метаболитлар, ўзгармаган ҳолда – 5% чиқарилади. Ярим чиқарилиш даври – Т1/2 – 1,3 соат, таъсири узайган шаклларида -10-12 соатни ташкил этади.\nТ1/2 оғир сурункали буйрак етишмовчиликда ошади, аммо жигар фаолияти бузилганда ўзгармайди.\nҚовушқоқ балғам ажралиши билан кечадиган нафас йўлларининг ўткир ва сурункали касалликларида (ўткир ва сурункали бронхит, пневмония, ўпканинг сурункали обструктив касаллиги, балғамни кўчиши қийин бўлган бронхиал астма, бронхоэктатик касаллигида) қўлланилади.\nКатталар ва 12 ёшгача бўлган болалар амброксол гидрохлоридини 1 таблеткадан суткада 2 марта, зарурат туғилганда 3 марта қабул қилишади. Сурункали касалликлар оғирлашганида 1 марталик доза суткада 60 мг дан 2 мартагача ошириш мумкин. 5 дан 12 ёшгача бўлган болаларга одатда 15 мг (таблеткани ½) суткасига 2-3 марта, 2 дан 5 ёшгача –7,5 мг (¼ таблетка) суткасига 3 марта белгиланади. Препаратни овқат вақтида ёки кейин устидан сув ичиб қабул қилинади. Болалар учун терапевтик доза 2-3 марта қабул билан суткасига 1,2–1,6 мг/кг ташкил қилади. Даволаниш курси 4-14 кун.\nОвқат хазм қилиш тизими томонидан: узоқ муддат давомида юқори дозаларда қўлланилганда – жиғилдон қайнаш, гастралгия, кўнгили айниш, кусиш кузатилади.\nАллергик реакциялар: тери тошмаси, эшакеми, ангионевротик шиш; алохида холларда – аллергик контактли дерматит, жуда кам ҳолларда – анафилактик турдаги ўткир оғир реакциялари (анафилактик шок, Стивенс-Джонсон синроми, Лайелл синдроми).\nХомиладорлик (I триместр), хар қандай этиологияли талвасалар ва амброксол ва препартнинг бошқа компонентларига юқори сезувчанликда қўллаш мумкин эмас.\nАмброксол гидрохлоридни балҳамни ажралишини сусайтирадиган йўталга қарши препаратлар билан бир вақтда буюриш тавсия қилинмайди.\nПрепарат доксициклин, эритромицин, цефуроксим ва амоксициллинни нафас йулларига кириб кетишини хамда терапевтик самарасини кўпайтиради. Амброксол гидрохлориди ўпкадаги рифампициннинг концентрациясини оширади. Препаратни юрак гликозидлари, диуретиклар билан қўллаш мумкин, терапевтик жихатдан амброксол гидрохлоридининг теофиллин билан мажмуаси мақсадга мувофиқдир.\nАмброксолни туғруқ фаолиятини тўхтатадиган препаратлар билан бирга қўллаш мумкин.\nТуғруқ жараёнини тўхтатадиган препаратлар билан мутаносиб. Балғамни ажралиб чиқишини қийинлаштирадиган йўталга қарши воситалар билан мажмуада қўлланмаслиги керак.\nТаблетка лактоза сақлайди. Кам учрайдиган наслий галактозани ўзлаштираолмаслик, Лаппа лактаза танқислиги ёки глюкоза ва галактозани сўрилишини бузилиши бўлган пациентлар бу препаратни қабул қилмасликлари керак. Амброксол шиллиқни ажралишини секрециясини кучайтириши мумкинлиги туфайли, препаратни бронхиал моторикани бузилишида ва шиллиқ секрециясини кучайишида (масалан, бирламчи цилиар дискинезия каби кам учрайдиган касалликларда) эҳтиёткорлик билан қабул қилиш лозим. Буйрак фаолиятини бузилишлари ёки жигарнинг оғир касалликлари бўлган пациентларда препаратни эҳтиёткорлик билан қўллаш лозим (хусусан қўллашлар ўртасидаги интервални узайтириш ёки дозани камайтириш лозим). Жигарда ҳосил бўладиган метаболитларни тўпланиб қолиши, оғир буйрак етишмовчилиги бўлган пациентларда кузатилади.\nАмброксол гидрохлориднинг клиник тадқиқоти натижасида препаратни ҳомиладорликнинг 28-ҳафтасидан кейин қўлланганда ҳомилага бирон-бир зарарли таъсири борлиги аниқланмаган. Шунга қарамай, ҳомиладорлик вақтида дориларни қабул қилиш бўйича одатий чораларга риоя қилиш керак.\nБолалар. Болаларга 12 ёшдан бошлаб қўлланади. 12 ёшгача бўлган болаларга амброксолни бошқа дори шаклида қўллаш тавсия қилинади.\nСимптомлари: кўнгил айниши, қусиш, диарея, диспепсия, гастралгия.\n«Секразол®» таблеткалар, 30 мг дан, №10, №20 ва №30.


Дунёдаги энг машҳур смартфон номи маълум...\n27.05.2020 21:05 0 3723\nЖорий йил биринчи чоракда «iPhone 11» дунё бўйича энг машҳур смартфонга айланди, дея хабар берди «Omdia».\nЖорий йилнинг дастлабки уч ойида «Apple» 19,5 миллион дона «iPhone 11» етказиб берди. Бу ўтган йилнинг шу даврига нисбатан қарийб олти миллион дона кўп дегани.\n«Apple» «iPhone 11»нинг баҳоси билан унинг функционаллиги ўртасида мувозанатни топишга муваффақ бўлди. Бу эса смартфоннинг жозибадорлигини оширди», — деб ёзади «Omdia».\nМашҳурлик бобида иккинчи ўрин «Samsung Galaxy A51»га насиб этди (6,8 миллион), «Xiaomi»нинг «Redmi Note 8» смартфони эса кучли учликка якун ясаб берди. Ҳаммаси бўлиб дастлабки ўнталикка «Apple» ва «Samsung»нинг тўрттадан ҳамда «Xiaomi»нинг иккита модели киритилди.\nҲисобот муаллифлари 5G қувватига эга янги «Samsung Galaxy S20+» флагмани ютуқларига эътибор қаратишди. Ушбу моделни уч ярим миллион мижоз харид қилишган. Бу эса дунёда сотув бўйича тўққизинчи ўринни эгаллашига ва бешинчи авлод тармоқларида ишлайдиган энг машҳур смартфонга айланишига имкон берди.\nApple смартфон Samsung Xiaomi Redmi Note 8 iPhone 11 Samsung Galaxy A51\nТехнология 13/07, 20:31\nТехнология 10/07, 09:40


Бош вазир рухсати билан яна гидроксихлорохин олинмоқда. Талабалар бу шубҳали дорини қабул қилишга мажбурми? – КУН УЗ\nГлавная / Жамият / Бош вазир рухсати билан яна гидроксихлорохин олинмоқда. Талабалар бу шубҳали дорини қабул қилишга мажбурми?\nanvarj63 4 weeks ago\tЖамият Comments Off on Бош вазир рухсати билан яна гидроксихлорохин олинмоқда. Талабалар бу шубҳали дорини қабул қилишга мажбурми? 12 Показы\nДунё олимлари ҳам, маҳаллий мутахассислар ҳам бу препарат коронавирусга қарши курашда самарасиз эканини таъкидлашади. Ишлаб чиқарувчилар ҳам дорини коронавирусга қарши самарали деб тақдим этмайди. Лекин бош вазир Абдулла Арипов имзолаган баённомада ОТМларга гидроксихлорохин сотиб олиб, уни талабаларга тарқатиш топшириғи берилган.\nЎзбекистон Соғлиқни сақлаш вазирлигининг гидроксихлорохин асосли «Оксивин» препаратини харид қилаётгани, бу препарат ишлаб чиқарувчиси Ҳиндистон компанияси эканлиги, шунингдек, етказиб берувчи сифатида ягона «Dori-darmon» акционерлик компанияси танлангани ҳамда бу воситалар ОТМларга мажбурий «ўтказилаётгани» катта баҳс-мунозараларга сабаб бўлди.\nРеспублика махсус комиссиясининг бош вазир Абдулла Арипов томонидан имзоланган 46-сонли йиғилиш баёнига кўра, «Dori-darmon» акциядорлик компанияси 1 млн дона гидроксихлорохин препаратини (бу ўринда «Оксивин», ишлаб чиқарувчи Ҳиндистон компанияси) Ўзбекистонга олиб кираётгани маълум қилинган. Соғлиқни сақлаш вазирлигига «Dori-darmon» акциядорлик компаниясига Тез тиббий ёрдамни ривожлантириш жамғармаси маблағлари ҳисобидан олдиндан пул ўтказиш йўли билан тўғридан тўғри шартнома тузиш орқали шу ва бошқа дори воситаларини харид қилиш вазифаси топширилган. Мазкур қарорни қабул қилишда соғлиқни сақлаш тизимининг етакчи мутасаддилари – Э.Боситханова, Н.Парпиев, И.Ливерко, Л.Тўйчиев ва Ҳ.Оқилов кабиларнинг фикрлари инобатга олинган.\nШу турдаги дорилар кейинчалик Соғлиқни сақлаш вазири Абдуҳаким Ҳожибоев ҳамда олий ва ўрта махсус таълим вазири Иномжон Мажидов томонидан имзоланган қўшма қарорга кўра талабалар ва ОТМ ходимлари учун сотиб олинадиган бўлди. Бу харажатларни ОТМлар бюджетдан ташқари маблағлари ҳисобидан қоплашлари лозимлиги кўрсатилган.\nГидроксихлорохин асосли «Плаквенил» дори воситаси бўйича баҳсларга кўп тўхталдик. Бу борада вазирлик мутасаддиларининг фикри бошқача, бевосита беморлар билан ишловчи аксарият шифокорларнинг қарашлари бошқача бўлиб чиқди.\nУмуман олганда, пандемия даврида Ўзбекистонда коронавирусга қарши ўнлаб дори воситалари қўллаб кўрилди ва улар орасидан маълум босқичда икки препарат – аввал гидроксихлорохин, кейинчалик ремдесивир нисбатан истиқболли деб топилди.\nВазият тақозосига кўра бири безгакка, иккинчиси Эбола вирусига қарши қўллаб келинган бу дори воситалари коронавирусга қарши курашда ҳам қўлланди.\nАммо вақт ўтгани сари бу препаратларнинг вирусга бевосита таъсири йўқлиги, фақат касалликнинг маълум босқичидагина самара бериши тўғрисида маълумотлар пайдо бўлди. Ҳаттоки ЖССТ ремдесивир ва гидроксихлорохин Covid-19’дан ўлим ҳолатларини камайтиришга деярли ёрдам бермаслигини таъкидлаб чиқди.\nБироқ у пайтда танлов имконияти бўлмаганди, боридан ҳам воз кечиб бўлмасди, касаллик бор, у шиддат билан тарқалаётган, унга қарши курашиш керак эди.\nПандемия бугунги кунда ҳам давом этмоқда, айрим давлатларда ҳатто карантин чоралари қайта кучайтирилди ҳам.\nЎзбекистонда сўнгги пайтларда бунинг акси кузатиляпти, беморлар сони кун сайин камайиб боряпти (дарвоқе, бунинг асл сабаблари ҳам алоҳида тадқиқот мавзуси бўла олади).\nАна шундай кунларда бир неча миллиард сўмга гидроксихлорохин асосли яна бир препаратни сотиб олиш ва ундан профилактика мақсадида фойдаланиш орқали бирор самарага эришишдан умид қилиш жуда ғалати қарор эканлиги аён бўлаверади.\nБиз бу борада бир неча шифокорлар билан боғландик. Улар бир овоздан гидроксихлорохин коронавирусни даволашда фақат дастлабки босқичдагина ёрдам беришини, профилактика мақсадида эса умуман бесамар эканлигини таъкидлашди.\nУлардан бири, етакчи амалиётчи шифокор, фан номзоди шифокорлар «гидроксихлорохиннинг коронавирус профилактикасида самарасизлиги кўп бор тушунтирилгани, лекин бефойда бўлгани»ни айтиб ўтди. «Ҳаттоки ўша «Плаквенил»ни ишлаб чиқараётган Sanofi компаниясининг ўзи ҳам бу препаратни коронавирусга қарши самарали дея тақдим этмайди», деган у. Бу гап мавзу бўйича тугал тасаввур ҳосил қилишга ёрдам беради.\nШунингдек, амалиётчи шифокорларнинг кичик гуруҳида ўзига хос сўровнома ўтказилди ва уларга қисқа савол берилди: «Гидроксихлорохин коронавирус профилактикасида ёрдам берадими?» деган саволга сўровда иштирок этганларнинг 81 фоизи «йўқ» дея жавоб беришди.\nЭслатиб ўтамиз: Гидроксихлорохин асосли препаратлар асаб тизими, қон айланиши, кўриш, юрак, ошқозон, жигар ва бошқа тизимларга ножўя таъсири қилиши мумкинлиги ҳақида илмий асослар мавжуд.\nПред. Давлат хавфсизлик хизмати ўз фаолиятига оид қонунни янги таҳрирда қабул қилишни таклиф этмоқда\nСледующая Хитой компанияси корпуси ранги ўзгарувчи смартфонни тақдим этди\nФото: Kun.uz Президентнинг “Олис ҳудудлардаги бюджет ташкилотларига малакали мутахассисларни жалб қилиш чора-тадбирлари тўғрисида”ги қарори қабул …\nСенат ўзбек—қирғиз давлат чегараси тўғрисидаги шартномани ратификация қилди\nБорис Жонсон “Брекзит” ҳақидаги қонунни имзолади


Ургут туманида сув ҳавзаси бор, аммо шароит... - zarnews.uz\nУргут туманида сув ҳавзаси бор, аммо шароит...\nТуманларда сув спортига бўлган эътибор қай аҳволда? Болалар-ўсмирлар спорт мактабида бугун қанча ёшлар машғулотлар билан банд, уларга яратилган шароит қандай? Шу каби саволларга жавоб излаб Ургут туманида бўлдик.\nТумандаги 1-сон болалар-ўсмирлар спорт мактабида енгил атлетика, бадминтон, кураш, стол тенниси, каратэ, турон ва эркин кураш, волейбол, сузиш, таэквондо ВТФ, футбол, баскетбол, ўзбек жанг санъати, каратэ ВКФ каби спорт турлари бўйича минг нафардан ортиқ йигит-қизлар машғулотларда қатнашмоқда.\n2015 йилда фойдаланишга топширилган ёпиқ сув ҳавзасидамиз.\n- Ҳавзамизда 160 нафар ёшлар иштирокида соат 8:00 дан 18:00 гача беш гуруҳда дарс машғулотларини олиб боряпмиз, - дейди мураббий Гулнора Ҳушвақтова. – Яқинда болалар спортини ривожлантириш жамғармаси ҳисобидан сузишни ўрганувчилар учун 20 дона махсус тахтача, 50 дона кўзойнак, 20 та қутқарув камзули, 30 та чўкиб кетишнинг олдини олувчи белбоғ, 30 та махсус бош кийим, битта сувни тозаловчи мослама олиб келинди. Бироқ бу жиҳозларнинг сифати яхши эмаслиги сабабли тезда яроқсиз ҳолга келиб қолмоқда.\nМураббий сув ҳарорати 21 даража эканлигини айтган бўлсада, сув совуқлиги болаларнинг юз-кўзидан билиниб турарди. Ҳавзага бириктирилган тиббиёт ходими Аъзам Абдурасулов эса аслида сув ҳарорати 24 даражадан кам бўлмаслиги кераклигини билдирди.\nСпорт мактабининг спорт залида тозалик талаб даражасида эмас. Зални ёритувчи 12 та чироқнинг 5 таси ишлайди. Ёшларнинг кийим алмаштириш хонасида жиҳоз етишмайди, борларида ҳам илгичлар йўқ. Ювиниш хонаси бу яқин кунларда очилмаганлиги шундоққина билиниб турибди. Антисанитар ҳолат юзага келган, сув тармоқдан узилган, ёриткич чироқлари ёнмайди.\nБу ҳолатни туман 1-сон болалар-ўсмирлар спорт мактаби директори Ойбек Ҳакимов камчиликларни икки-уч кун ичида тузатамиз, деб изоҳлади. Лекин бу гапга ишониш ёки ишонмасликни билмадик.\nВилоятимизда сув спорти ривожланаётган бир пайтда ярим миллиондан кўпроқ аҳоли яшайдиган Ургутда бу спорт турига бўлган эътибор сустдек таассурот уйғотди бизда.


Осиё чемпионлар лигасида гуруҳдан нечта жамоа чиқади? - Zamin.uz\nОсиё чемпионлар лигаси яқинлашгани сайин коментларда "Гуруҳдан нечта жамоа чиқади?" деган савол кўп бериляпти. Шу боис мазкур саволга жавоб бериб кетамиз. Аввало шуни айтиш керак, бу йилдан Осиё чемпионлар лигасида клублар сони оширилди. Шу пайтгача гуруҳ босқичида 32та жамоа қатнашиб келган бўлса, бу йилдан 40та жамоа иштирок этмоқда.\nОлдинги 32талик тизимда гуруҳдан 1-2 ўрин эгалари нимчорак финалга йўл оларди. Энди бўлса 5та гуруҳдан 3та иккинчи ўринни қўлга киритган жамоа чиқяпти. Бу эса кураш янада кескин кечишини англатади.\nЭндиликда "Пахтакор" ва АГМК фақат ўз гуруҳидаги ўйинлар билан овора бўлиб қолмайди, балки бошқа гуруҳларни ҳам диққат билан кузатиб боради. «Замин» янгиликларини «Вконтакти»да кузатиб боринг\nЯнгиликлар » Спорт » Осиё чемпионлар лигасида гуруҳдан нечта жамоа чиқади?


11 апрел 2021, Тошкент вақти: 21:17\nМаъмун академиясининг археология, тарих ва фалсафа бўлими мудири Абдулла Абдурасуловнинг сўзларига қараганда, ҳозирги кунда Хевадаги ёдгорликларни таъмирлаш ва улардан фойдаланиш талаб даражасида эмас. Ичан қалъа ва унинг атрофидаги обидалар жуда таъмирталаб аҳволга келиб қолган. Айниқса, 1842 йилда қурилган, 5600 метрдан зиёд девор билан ўралган, 10 та дарвозаси бўлган Дишанқалъанинг кўп қисми нураб бормоқда.\nОлимнинг айтишича, Хевада ўндан зиёд минора сақланиб қолган. Хоннинг вазири Исломхўжа томонидан 1910-1912 йилларда қурилган минора уларнинг энг баланди ҳисобланади. Ҳозирги кунда бу миноранинг баландлиги 57,5 метрни ташкил этади. 1970 йиллар охири - 1980 йиллар бошида Исломхўжа минорасида ўн миллиметрга яқин ёриқ пайдо бўлган. Кўпгина минораларда бир томонга оғиш кузатилмоқда. Масалан, Саййид Ниёз шоликорбой масжидининг минораси ярим метрдан ортиқ қиялаган.\nА.Абдурасуловнинг билдиришича, тарихий биноларнинг ёрилиши ёки оғиб қолишига шўр сувларнинг кўтарилиши, улар яқинидан автомобиль юриши натижасида юзага келадиган ернинг титраши сабаб бўлаётир.\nМаълум бўлишича, Хева ёдгорликларига термит қурти ҳам хавф солмоқда. Шаҳарда 1990 йиллардан буён термитга қарши курашувчи биолаборатория фаолият кўрсатади.\nА.Абдурасуловнинг айтишича, бу қурт нафақат ёғочни, балки темир ва чўянни ҳам еб битиради. У фақат силикат ғиштни емайди. Бу жониворни бутунлай йўқ қилиш имконияти йўқ. Уни фақат махсус хўрак тайёрлаб, маълум қисмини бир жойга тўплаб ўлдириш мумкин. Хевадаги биолаборатория шу ишни амалга оширмоқда. Шунга қарамай, баъзи масжид-мадрасаларда термит сақланиб қоляпти.\nА.Абдурасуловнинг таъкидлашича, Хевадаги ёдгорликларнинг умрини узайтириш учун зах сувларни қочириш, махсус асбоблар ёрдамида бинолар ғиштларида қолиб кетган тузларни сўриб олиб, обидалар яқинида транспорт ҳаракатини буткул тақиқлаш лозим.\nИчанқалъа давлат музей-қўриқхонаси директори Ботир Давлатовнинг сўзларига қараганда, очиқ осмон остидаги музей ҳисобланмиш Хевага ташриф буюраётган хорижий меҳмонлар сони йилдан-йилга ортиб боряпти. 2002 йилда бу ерга 30 мингдан ортиқ чет эллик сайёҳ келган. 2003 йилда салкам 50 минг сайёҳ ташриф буюрган. 2004 йилнинг олти ойида эса Хевага келган хорижликлар сони 50 мингдан ошиб кетган.\nКўриниб турибдки, Хева туризмдан катта фойда кўради. Шунга қарамай, бу ердаги ёдгорликни асраш ишлари пайсалга солинаётганидан кузатувчилар ҳайронлигини билдирмоқда.


Россияда ишловчи муҳожирлар мамлакат квотаси билан ҳаж зиёратига боришлари мумкин\n19:11 / 21.02.2017\nРоссия Муфтийлар кенгаши Саудия Арабистони ҳукуматидан Ўрта Осиёдан бўлган меҳнат муҳожирларига Россияга берилган квота асосида ҳаж зиёратини қилишга рухсат беришни сўради. Мамлакат квотаси 20,5 минг ўриндан иборат, дея хабар бермоқда РИА Новости Россия Муфтийлар кенгаши раҳбари муфтий Равиль Ғайнутдинга асосан.\nСаудия Арабистони ҳар бир давлат билан бўлган келишувига асосан мамлакатларга зиёратчилар сони бўйича квота ажратади. Ҳар бир миллион аҳоли учун ҳаж зиёратига бориш имкони минг нафар мусулмонга тақдим этилади. "Саудия Арабистони қироллиги Европа мамлакатлари учун маълум бир имтиёзли шароитлар беради: Европага келган, у ерда яшайдиган ҳамда ишлайдиган меҳнат муҳожирлари ҳаж учун визалар олади. Шу тариқа улар қаерда яшаётган бўлсалар, ўша давлат зиёратчилари билан биргаликда зиёратга бориш ҳуқуқига эга бўлишади. Биз ҳам ўз меҳнат муҳожирларимизга квотанинг бир қисмини беришга тайёрмиз. Бу кичик қисм эканига ишончимиз комил. Бироқ уларнинг бунга ҳуқуқи бор", - деди Ғайнутдин.\nМуфтийнинг таъкидлашича, муҳожирлардан квота бўйича тахминан 200-400 киши зиёратга бориши мумкин. Унинг сўзларига кўра, Россия Муфтийлар кенгаши Саудия Арабистони бу борада ижобий қарор қабул қилишидан умидвор.\nҒайнутдиннинг таъкидлашича, гап нафақат катта ҳаж ҳақида, балки умра ҳақида ҳам бормоқда. Уни бутун йил давомида амалга ошириш мумкин. Россия Муфтийлар кенгаши раҳбарининг сўзларига кўра, меҳнат муҳожирлари Саудия Арабистонига айнан умра зиёратига бориш учун ташриф буюришмоқчи.\nМосква шаҳри муфтийси Элдор Алоутдинов эса зиёратга пойтахтда ишловчи кўплаб муҳожирлар бориши мумкинлигини айтиб ўтди. У бу масалани жуда долзарб деб атади – бундай илтимослар билан кўп бора чиқишган.\n"Ўзбекистон, Тожикистондан ҳажга бориш анча қийин. Бу ўзига хос маросим бўлиб, анча қимматдир", - деган Алоутдинов.\nРоссия Саудия Арабистони ҳаж


АҚШ элчиси Лавровнинг ядро можароси ҳақида айтганларини “шантаж”га тенглаштирди | Qalampir.uz\nАҚШ элчиси Лавровнинг ядро можароси ҳақида айтганларини “шантаж”га тенглаштирди\nОлам\t29 Апрель 11:39 5340\nАҚШнинг Россиядаги элчиси Жон Салливан Россия Ташқи ишлар вазири Сергей Лавровнинг ядро урушига йўл қўйиб бўлмаслиги ҳақидаги сўзларини танқид қилди. Америкалик дипломат кеча, 28 апрель куни CNN телеканалига берган интервьюсида шундай фикр билдирди.\n“Биз ядровий шантажга берилмаймиз, лекин ядро қуролини пеш қилиш ва ядро [можароси] ёқасида мувозанат сақлашга ҳам тоқат қилмаймиз”, деган Салливан Россия Ташқи ишлар вазирининг сўзларига изоҳ бериш сўралганда.\nСалливаннинг сўзларига кўра, Вашингтон “ядровий қуроллар бўйича масъулиятсиз полемикага аралашишни” режалаштирмаяпти. Қўшма Штатлар “АҚШга қарши ядровий тажовузни қайтаришга тайёр”, дея қўшимча қилган элчи.\nРоссия Ташқи ишлар вазири Сергей Лавров Биринчи каналдаги “Катта ўйин” дастурига берган интервьюсида январь ойида БМТ Хавфсизлик Кенгашининг “бешлик” доимий аъзолари ядро урушига йўл қўйиб бўлмаслиги ҳақида баёнот берганини эслатганди.\n“Бу бизнинг принципиал позициямиз, биз шундан келиб чиқамиз. Албатта, мен ҳозир хавф-хатарлар жуда салмоқли бўлган пайтда, бу хавфларнинг сунъий равишда ошириб юборилишини истамаган бўлардим. Уларни хоҳлайдиганлар кўп. Хавф жиддий, бу ҳақиқат, уни пайқамаслик иложсиз”, деган ТИВ раҳбари.\n19 Май 11:12 70792\n19 Май 16:20 30352\n19 Май 08:47 26429\n20 Май 16:22 25235\n19 Май 18:20 23649


Жаноб Моуриньо, Шомуродовга бир қараб қўйинг!\n13 июнь, 08:55\n“Рома” клубининг олдида жуда муҳим мавсум турибди. Жозе Моуриньо шогирдлари А Серияда камида кучли тўртликка кириб, Чемпионлар лигасига йўлланма олиши ва Европа лигасида бош совринни қўлга киритиши талаб қилинади. Италия кубогида ғолиб чиқиш вазифасини ҳам ҳали ҳеч ким бекор қилгани йўқ.\nРим клуби раҳбарияти ва мураббийлар штаби таркибни кучайтиришга ҳаракат қилмоқда. Спорт директори Тьягу Пинтога бош мураббий Жозе Моуриньо кимлардан қутулиш, кимларни олиб қолиш ва яна қайси ўйинчиларни олиб келиш бўйича аниқ кўрсатма берган.\nПортугалиялик мутахассис қарорига кўра, Элдор Шомуродов Римда қолади. Ҳамюртимизга бир неча клублардан қизиқиш бўлаётганига қарамай, “Рома”ни легионеримизни қўйиб юборишига ишониш қийин. Бунга камида иккита сабаб бор. Биринчиси, Римдаги биринчи мавсумни Элдор жамоага мослашиб олишга сарфлади, деб ҳисобланмоқда ва навбатдаги чемпионатда, ундан сермаҳсул ўйин кутиляпти. Қолаверса, Ўзбекистон миллий терма жамоаси сардори кетма-кет иккинчи мавсумни захирада ўтказишга ўзи ҳам рози бўлмаслиги аниқ.\nИккинчидан, Шомуродовга оғиз солаётган клублардан бирортаси Рим клуби ўзбек футболчисига сарф қилган маблағни қайтармайди. Асосий таркибга кира олмаганидан кейин ҳужумчимизнинг трансфер суммаси пасайиб кетган.\nТрансферларга ихтисослашган transfermarkt порталида қайд этилишича, римликлар Моуриньо талабига кўра, Шомуродовни олиб келиш учун 18 миллион евро сарфлаган. Сўнгги янгиланишдан кейин футболчимизнинг нархи кетма-кет икки марта пасайиб, айни пайтда 8 миллион еврони ташкил қиляпти.\nШомуродовга қизиқиш билдираётган “Фиорентина”, “Торино” каби клублар одатда қиммат трансферларни амалга оширмайди. Улар фақат ижара шартномасини таклиф қилиши мумкин холос.\nШомуродов Италия футболида ўзини меҳнаткаш футболчи сифатида намоён қилган. Унинг имкониятларидан ҳужум маркази ва қанотда фойдаланиш мумкин. Тезкорлиги, дриблинги, курашувчанлиги, ортга қайтиб ўйнаши, бош билан яхши ўйнай олиши Элдорнинг устун жиҳатлари сифатида мутахассислар томонидан тан олинган.\nЎтган мавсум давомида легионеримизга А Серия клубларидан ташқари Испаниянинг “Севилья”, Франциянинг “Монако”, Германиянинг “Лейпциг” ҳамда “Хоффенхайм” каби жамоаларидан қизиқиш борлиги ҳақида хабар тарқалганди. Бироқ, бу қизиқишлар ҳозирча расмий таклифга айланмади.\nЎзбекистон миллий терма жамоаси сардорига айланган Элдорнинг халқаро майдондаги фаолияти клубдагидан кўра, сермаҳсул давом этмоқда.\nШомуродов мамлакатимиз бош жамоаси сафида Осиё чемпионатининг саралаш турнирида Мальдив ороллари терма жамоаси дарвозасига учта тўп киритиб, кетма-кет иккинчи хет-трикини нишонлади. Бундан олдин ҳужумчимиз “Наврўз кубоги” халқаро доирасида Уганда терма жамоаси дарвозасини уч бор ишғол қилган эди.\nТабиийки, Жозе Моуриньонинг ёрдамчилари, “Рома” мутасаддилари мураббийлар штабига Шомуродов терма жамоада қайд этаётган натижалар бўйича ҳисоботларни тақдим этади. Мальдивликларга қарга баҳс Элдорнинг ҳамон гол уриш қобилияти юқори эканини кўрсатди. Барча голлар ҳужумчимизнинг индивидуал маҳорати эвазига киритилди.\nTransfermarkt портали мутахассислар Шомуродов Ўзбекистон миллий терма жамоасида 55 та учрашувда 30 та гол урганини қайд этишди. Тез орада Элдор терма жамоамиз тарихидаги энг зўр тўпурар Максим Шацкихнинг рекордини янгилаши кутилмоқда. Шацких ҳисобида 61 та учрашувда урилган34 та гол бор.\nЭнди энг муҳими, Жозе Моуриньо Шомуродовга кўпроқ имконият беришига боғлиқ. Чунки ўтган мавсумдагидек бир неча дақиқа ўйнаб, ўзини кўрсатиш осон эмас. Шунда ҳам Шомуродов бешта гол ва олтита ассист қайд этишга улгурганини инобатга олиш керак.\nЖаноб Моуриньо, Шомуродовга ҳам бир қараб қўйинг!\nЛегионеримиз премьер-лиганинг энг қиммат ўйинчисига айланди!


Абдурауф Фитрат. Шарқ сиёсати (1919) « Ўзбекистон Халқ Ҳаракати\n30 May 2019 - 10:31\nБир кун қон тенгизларинда ботған, тамуғ ўтларинда кўмилган Шарқ бир кун тинчлик ва тараққий бешиги эди. Бу кун оёқлар тагинда эзилган Шарқ бир кун маданиятнинг йўлбошчиси, билим ва ҳунарнинг ўчоғи эди. Оврўпа дунёси ваҳшат ва билмаслик чўлларинда обдираб шовқин-тошқиғ! юрар экан, Шарқ дунёси бутун инсоният оламини саодат ва тинчлик ўчоқлариға эришдурмак учун иш кўруб турар эди. Оврўпа(да) бир маҳалла оқсоқоллиғи йўқ экан, Шарқнинг «кўзқучинос», «бараҳма», «исо», «зардушт» ва Муҳаммадлари бутун одам ўғулларини бир нуқтада тўплаб тўғри ва билгили йўлға киргузмак учун тиришар эдилар. Чинлилар ёзиш учун қоғоз ясағанда оврўпалилар ўнг-сўл қўлларини бир-бириндан айира олмас эдилар.\nЗамон бузғунлариндан қутулуб тарих дунёсинда қолған Хитой маданиятининг излари бу кун даҳи оврўпалиларни ҳайрон қилмоқдадир. Бу кун тирикликнинг ҳар ёғиндан қарағанда тараққий ва саодатнинг сўнг босқичини босиб ўтган оврўпалилар орасинда Ҳиндустонда бўлиб ўтган маданият замонларини кўрмагани учун қайғурған билғучилар бордир. Оврўпалилар дин ва килисо таассублариға берилиб, билмасликнинг энг теран чуқурлариға тушған чоғда араблар, мусулмонлар, Юнон, Эрон ва Ҳиндустонда кўмулуб қолған маданиятни тиргуздилар. Ҳинд ва Юнонда унутилиб қолған билим, ҳунар, ҳикмат ва фалсафани бир ўрунда тўпладилар. Андалус, Миср(ни) бирор маданият мактаби, тараққий ўчоғи, билим бешиги қилдилар. Бағдодда — араб санъатчилари соат ясаб, Оврупаға йубарғанда Париснинг у палладағи ангеллари «бу қути ичида шайтон»лар бор деб соатни ташлаб қочған эдилар. Бугунги маданият ва мағрур Оврупанинг шаҳарларинда қам тинчлик ва осойиш йўқ экан, Бағдоддан Туркистонғача тинч ва осуда бормоқ мумкин эди. Мусулмон маданиятининг эгалари ёлғуз ўзларининг эмас, бутун бошарият дунёсининг тинчлик, тараққий ва саодати учун тиришар эдилар. Унлар ҳозирғи маданий йиртғучилар каби ўзлариндан бўлмаған миллатларни ҳайвон санамас эдилар.\nТўғридурким, мусулмонлар даҳи бошқа миллатларға қаршу уруш очдилар: тўғридирким, мусулмонлар дахи бошқаларнинг ўлкаларини олурға тиришдилар ва олдилар, лекин унларнинг жаҳонгирлиқлари бу кунги маданий Оврўпанинг жаҳонгирлиғи каби олинган ўлкаларнинг улусларини таламоқ, эзмак, йиқитмоқ учун эмас, унларни янглиш йўлдан қайтармоқ, унларнинг орасинда кириб «ҳақ» дея топилган ўз фикрларини унларга қабул этдирмак, бутун дунё улусини «ҳақ» ва «ҳақиқат» теграсинда тўпдамоқ учун эди. «Байтулмуқаддас»ни, Мисрни, Андалусни, Истанбулни олған мусулмон ҳуқуматларининг у ерлардаги халққа берган ҳуқуқлари, қолған ривоятлари тарих бетлариндан ўчурилмақдадир. Араб бошлиқлари бир ўлкани олғанда у ердағи улуснинг тинчлигини сақламоқ учун бироз қўшун қўяр ва шул қўшуннинг чиқимлари учун бироз солуғ олар эдилар. Бироқ ёвнинг юрушиға чидамасдан шул ўлкани ташлаб чиқмоқчи бўлғанда улус оқсоқолларини чақуруб «биз бу солуғ оқчаларини тинчлигингизни сақламоқ учун сиздан олған эдик.\nБундан кейин тинчлигингизни сақлай олмаймиз, шунинг учун бу оқчаларингиз бизға ҳаромдир» деб олған солуғларини қайтариб кетар эдилар. Африқоға кирган мусулмонлар Амриқо ва Африқони босқон маданий оврупалилардек ерли халқни битирмак учун тиришмадилар. Унларға маданият бердилар. Амриқоға қўноқ бўлуб кирган Оврупа маданийлари Амриқо ерли халқини битираёздилар, буни билмаған йўқдир. Африқони босиб олған Оврупа жаҳонгирлари у ердаги қора халқни ўлат каби ўлдуруб туралар. Ҳолбуки, мусулмонлар Африқонинг Жазойир, Тунис, Фас каби ўрунларини олғач, у ерларни тараққий этдурдилар, халқини тинчлантурдилар, унлар I дан буюк одамлар етушдирдилар.\nШарқ ўзининг тарихи, сиёсати, ҳунари, инсофи, адолати, ахлоқи ва хидмату эътиборлари билан унча юксалмиш, у қадар тараққий этмиш эдиким, тасаввури ҳам бизнинг мияларимизға сиғмайдур. Шарқ маданий йиртғучи эмас эди. Шарқ бошқаларнинг халқларини олмас эди. Шарқ башариятнинг юксалиши учун тиришар эди. Шарқ маданият ўчоғи, инсоф бешиги, ахлоқ мактаби, билим мадрасаси эди. Биз, шарқлилар, башариятга қилған хидматларимиз учун бу кунги қонли Оврупаға қарши яхшиғина махтана олурмиз. Биз, шарқлилар, маданият йўлинда тутдигимиз хидматларда давом этганда букун башарият дунёсини кўб юксак мавқеъларда кўрмак мумкин эди. Негаким, Шарқ билим, ҳунар йўлинда Оврупа жаҳонгирларидек ўртоқ қони ичмак ва орқадош уйин таламоқ учун эмас, инсонлик дунёсини юксалтирмоқ учун тиришар эди. Ёзуқлар, эсизларким, Шарқ ўз йўлинда давом эта олмади, маданият тарихининг энг буюк ва энг тугал қоидатариндан бири шудир: бир улус тирикчилигининг ҳар тўғрисинда юксалиб, тараққий қилиб тинчланса, бирор ёқда кучлироқ бирон бири кўринмаса, ўлкаси кенгайиб, оқчаси кўпайса, ул улуснинг бора-бора ахлоқи бузулур, тотлиғи йўлдан чиқа бошлар.\nБиз, шарқлилар, даҳи тинчлик ва роҳат сўнгинда бузулиб қолдиқ, йўлдан оздик, эзгу тилакларимизни унута бошладик. Билим ва ҳунардан юз қайтардик, бирлик ва ахлоқдан айрилдук, оқчаға берилдик, оқчаға сотилдук, шунинг сўнгида Хитой, Турк, Форс, Араб ва Ҳинд мамлакатлариндан ҳар бири ўз қўнуғи билан, ўз навбати билан тинчлик ва тараққий босқичлариндан қуллиқ, йўқсуллиқ чуқурлариға юмалаб туша бошладилар. Шарқнинг бутун ишлари онгсиз беклар, тушунчасиз хонлар, миясиз муллалар, билимсиз эшонларнинг қўлиға ўтди. Бунлар Шарқнинг бутун тузук ва интизомини бузуб юбордилар. Хонлар ўз қоринларини тўйдирмоқ учун халқни бир-бири билан урушдирдилар, мамлакатнинг жонли ва муҳим ўрунларини сотдилар, муллалар ўз иставлариға «дин» отини тоқиб бозорға чиқардилар, дин, тангри, пайғамбар, учмох ва тамуғ орқали Шарқ халқини талай бошладилар. Шарқнинг тараққий йўли кўмулди. Саодат ва тинчлик эшиклари боғланди, саодатнинг энг юксак тепасига чиққан Шарқ йўқсуллиқнинг энг теран чуқуриға тушди. Шарқнинг Хитойи, Эрони, Турони, Арабистон билан Ҳиндустони бариси бир туртки ўт билан, билмаслик ва ғафлат ўти билан ёниб битди. Шарқ ғафлат ва билимсизлик тамуғлариға юмалаб ётатурған чоғда Оврупа кўзи уйқусиндан янгигина тура(р) эди.\nОврупалилар узун ва зарарли ғафлат уйқусидан уйғонгач, оч қолған йиртғучилар каби Шарқ устига отилдилар. Дунёнинг энг ёғли бир бўлаги бўлган Шарқ йиртғучи ҳайвонлар орасинда қолған семиз, лекин кучсиз бир қўй ҳолатини олди. Оврупа йиртғучилари Шарқнинг ҳар ёниндан солдурдилар. Тиш, тирноқлариға илинган ерларини йиртиб, узуб олабердилар. Бояқиш Шарқ ўз жонини қутқарғали кўб тиришди, тебранди, қичқирди, додлади, югурди, ҳамла қилди, қочди, қўрқутди, ялинди, эсига келган ҳар йўлға кириб кўрди. Бирор осуғ, бирор унум, бирор фойда кўра олмади, нега-ким, унга охсум бўлған йиртғучиларнинг кучлари кўб, тиштирноклари ўткир эди. Англизлар Ҳиндустонни ютдилар, Мисрни босдилар. Аданга келиб Арабистонға қўл узатдилар.\nРус империалистлари Қафқасиёни таладилар, Туркистонга кириб, Хитой, Афғонга, Эронга кўз тикдилар. Франсўзлар Тунис билан Жазойирни ғасб этиб, Фаластинга юкундилар. Ўзининг ибтидоийлиги билан тинчгина яшаб турған бояқиш Африқо қитъаси Оврупа жаҳонгирлари орасинда бўлинди. Бу олиш-беришларнинг ҳеч бири урушсиз бўлмади. Оврупанинг оч «қирғий»лари ўзларининг билимсиз, жоҳил деҳқонларининг бошлариға нўхталар солиб Шарқға тортдилар, унлар бирор нарсани онгламасдан Шарқдағи ишчи ва деҳқонлар узра солдурдилар, унларнинг ёзуғсиз тинчгина ётған орқадошларини урдилар, ўлдурдилар, таладилар, талатдилар. Шарқнинг ёзиғсиз кишиларини ўз бойлариға қул қилиб бердилар.\nОврупанинг ишчи ва деҳқонлари бу олиш-беришдан нима қозондилар? Битмас яралар, туганмас қайғулар, бошқа ҳеч йўқ…! Оврупа жаҳонгирларининг Шарқ сари юришлари бошқаларнинг қонини тўкуб ўз қурсоқларини тўлдирмоқ, ўзгаларнинг уйини ёндуруб, ўз қозонларини қайнатмоқ учун эди. Лекин унлар тилакларини улусға билдирмас эдилар. «Шарқ халқи ваҳшийдир, уларни маданийлашдурмак учун борармиз», «Шарқ халқи билимсиздир, унларға билим тарқатмоқ учун борармиз», «Шарқ халқини хоч буйруқлариға бўйсундирмак учун борармиз», деб ўз ишчи ва деҳқонларини алдаб, бизим устимизга юборур эдилар. Унлар бу ёлғон баҳона ва сўзларни ёлғуз ўз аскарлари орасинда эмас, биз шарқлиларға ҳам уялмасдан айтиб туралар: «Сиз, шарқлиларға маданият йўқдир, сизлар ибтидоий ваҳший кишилар эрурсиз, сизни ислоҳ этмак, тартиб бермак, ўқутмак, маданийлашдурмак керақдир, бу иш бизнинг (яъни Оврупанинг) вазифаларимиздир. Ер юзининг энг обдон бўлаги бўлған Шарқни ишга солмоқ, башарият дунёсининг энг катта йиғини бўлған шарқлиларни ваҳшатдан қутқармоқ бизга фарздир. Мана шунинг учун биз (оврупалилар) Шарқға келдик. Шарқ ҳукуматларининг бир қисмини олдик ва қолған қисмини ҳам олмоқчи бўлуб турамиз» деярлар.\nБу сўзларнинг Шарқ тўғрисиндағи бир қисми тўғридир. Воқеан, билимсиз қолмишдир, Шарқ Оврупаға қарағанда кўпдан-кўп орқада қолмишдир. Лекин Оврупанинг Шарққа маданият бериши ёлғондир. Оврупа жаҳонгирлари Шаркдан олған мамлакатларда тараққий ва маданият деган нарсани қатъиян кўргузмадилар, кўргузмакка тиришмадилар. Оврупанинг бизга берадиган нарсалари белгилидир: сафоҳат, ахлоқсизлик, қумор ва шаробхўрлик. Шарқнинг дин ва одатлариға қатъиян тўғри келмаган фоҳишахоналарни ўлкамизда Оврупа жаҳонгирлари очдилар. Бутун башарият ҳаётиға, маишатиға, ишига раҳналар солғучи шароб дўконлари юртимизға шул Оврупа бойлари «ҳиммати» билан қурулди. «Фаранга» деган қўрқунч касал Шарқға Оврупа жаҳонгирларининг босқинлари билан келди. Хулоса: Оврупа жаҳонгирлари Шарқға бугунгача ахлоқсизлиқ ва бузуқлиқдан бошқа бир нарса бермадилар.\nОврупа жаҳонгирлари Шарққа туткан сиёсат йўллари шунлардир: Шарқнинг ахлоқини бузмоқ, кўнглини диний ва миллий муқаддасатиндан совутмоқ, шарқлилар орасинда айрилиқ ва ёвлиқ солиб бир-бирлариға қилич чекдурмак, шарқлини ишсиз, ялқов, оч ва яланғоч қилиб ўзлариға қул этиб олмоқ, ювош-ювош шарқлининг қўлиндан ер ва қимматли нарсаларини юз турли ҳийлалар билан тортиб олмоқ, Шарқ халқини турли йўллар билан секин-секин йўқ қилмоқ…! Англиз ва франсуз жаҳонгирлари томонидан Хитой, Ҳинд ва Мисрда очилган фоҳишахона ва майхоналар, йуборилган пўплар ва миссионерлар, очилган мактаблар, бариси шунинг учундир. Русия Николай ҳукумати бизнинг Туркистонимизда ҳам шул тадбирларини кўрмадими?\nОврупа жаҳонгирлари дунёнинг энг ёмон зулмини қилатуруб, ўзларини одил ва инсонпарвар айтдилар. Қани, кўрайлик-чи, бунлар бизнинг мусулмон ва Шарқ дунёсиға қандай адолат қонунлари тутуб, қандай инсониятпарварона ишлар қилғанлар? Оврупа жаҳонгирларининг қоидалари, буюк қурсоқлилари, Шарқдан кўб ер олғанлари англиз ҳукуматидир. Шарқнинг олтун хазиналари бўлған Ҳиндустон қитъалари англизлар жаҳонгирининг қўлидадир. Лекин бу ҳокимлик адолат қонунлариға мувофиқ тенглик негизларига қараб кўрулмаган. Бу қаров қонли ҳокимликнинг асоси зулм ва инсофсизлиқдир. Ҳиндустоннинг эгалари бўлған ерли халқ билан қўноқ бўлуб келган икки-уч қадрсиз англиз орасинда тенглик йўкдир. Ҳиндустонда ерлилар учун бошқа, англизлар учун бошқа маҳкамалар бор. Ерлилар учун айри зиндонлар, англизлар учун айри турмалар бор. Англизлар учун ясалган маҳкама, турмалар қонунли, адолатли, ҳафз сиҳатиға мувофиқ ва тинч ясалган. Ерлилар учун қурулған маҳкама ва зиндонлар эса тартибсиз, бузуқ, золимхона, қоронғу ва қўрқунч бир шаклда қурулған. Ерлилар учун тузанган «жазо» қонунлари англизлар учун тузулган қонунлардан кўп фарқлидир.\nБир пичоқ кўтариб юрган, бир англиз итига тош отган, бир товуқ ўғирлаган бир ерли тутулса, неча ойлик қоронғу ва кирли турмаға буюруладир. Бир ҳиндлини ўлдурган, бир бонкани урган англизга эса энг қулай, энг кичкина бир жазо бериладир ёхуд авф этиладир. Ҳиндустонда бир англиз итига тош отиб, олти ой зиндонга буюрилган ерли кўбдир, лекин юз ҳиндлини ўлдуруб, қонун ёнинда масъул бўлған бир англиз топилмайдир. Англиз жаҳонгирларинингҲиндустондағи пилонлари Ҳиндустон халқини оқчасиз, яп-яланғоч қўюб ҳалок этмақдир. Англиз ҳукумати Ҳиндустондан йилда 4 юз эллик милйўн сўм оладир. Оврўпанинг сиёсати қонунлариға қарағанда ҳар ўлкадан ҳукумат хазинасиға кирган оқчанинг шул ўлканинг ободлиғи ва тараққийси учун сарф бўлиши лозимдир. Англиз ҳукумати шул оқчадан милйўнғача сўмини Ҳиндустон маорифи йўлинда сарф қиладир. У ҳам Ҳиндустондағи англиз болаларини ўқутмоқ учундир. Икки юз милйўн сўмини Ҳинд англиз бўйунтуруғи остинда сақлағучи Ҳинд аскарийга сарф қилиб, қолғанин ўз қопчуғига тиқадир. Шунча оқчадан Ҳиндустон халқи учун бир чақалиқ фойдё йўқдир. Ҳар йили Ҳиндустон халқининг юздан учтаси очлиқдан ўлуб кетадир. Ўзларини инсоният ошиғи атаган англиз жаҳонгирлари бунга кулубгина қарамокдан бошқа иш кўра олмадилар. Унларнинг Ҳиндустонда қозониши кунда йигирма сўм, ҳиндлиники кунда бир сўмдир. Бунинг сабаби нимадир? Англизнинг қўлини бунча очиб, ҳиндлининг қўлини бир-бирила боғлаған кимдир? Бир ҳиндлини бир англизча ишламақдан манъ қилған қувват қайси қувватдур. Шубҳа йўқким, англиз ҳукуматидир. Англиз жаҳонгирларининг Мисрда юрутған сиёсатлари Ҳинддағи сиёсатлариндан яхшироқ эмасдир.\nТанишим: Араб, лекин ўз тилларини унутганлар…!\nҲиндустонлилар ҳам шул урушда англиздарға қанча хидмат қилдилар, қонларини англиз фойдаси йўлида сувдек тўкдилар. Ҳинд мусулмонлари ўзларининг халифалари бўлған Туркияга ҳужум этдилар, Дардония ёнинда қанча диндошларини шаҳид этдилар. Англиз ҳукумати ёлғузғина шул ҳинд оқчаси ва шул ҳинд қўшуни билан Олмония ва Туркияни енга билди. Уруш битгандан кейин англиз ҳукумати шул жонкуяр ҳиндлиларга қараб: «сизнинг кўмагингиз билан шунча иш бўлди, мана бу ҳақни олинг, сиз маним дўстларимсиз» дейдими? Албатта, йўқ…! Бу кун ҳинд халқининг уйи яна шул англиз тўпи билан йиқилиб ётар, бу кун ҳинд улусининг боши яна шул англиз қиличи билан кесилиб турадир.


Манзил: Бўстонлиқ тумани, Бўкачўл поселкаси\nТелефон: +(998 7074) 35 103, +(998 90) 176 62 50\nНомерлар миқдори: А ва В мажмуасида - 115 та 2 ўринли Standart, 68 та Semilux, 17 та Lux, шунингдек, 6 та VIP.\nТошкентдан 80 км масофада.\nҲудудида ёзги кафе, бир неча барлар, сауна, дискотека, спорт майдончаси, теннис корти, футбол майдони, қишки ва ёзги бассейн, ёзда - сув спорт турлари( катамаранлар, скутерлар ва ҳ.к.). Шунингдек, боулинг клуб бор. Ўз пляжига эга.\nБолалар учун: ўйин майдончаси, очиқ ва ёпиқ болалар бассейни. ёзда кўнгил очар дастурлар.


26 октябр 2020, Тошкент вақти: 15:01\n23 июнь куни Бишкек шаҳрининг Биринчи Май туман суди Қирғизистоннинг собиқ президенти Алмазбек Атамбаевни коррупцияда ҳамда ўз президентлиги даврида криминал авторитет Азиз Батукаевнинг 2013 йилда қамоқдан ноқонуний бўшатилишига кўмаклашишда айбдор деб топди ва уни 11 йилу 2 ой қамоқ жазосига ҳукм қилди.\nАтамбаевнинг бундан ҳам мушкул кунлар кутяпти. Ёши 63 га чиққан президентга яна бир неча айблов, жумладан, хавфсизлик хизмати қўмондонини ўлдириш айблови қўйилган. Қўмондон Атамбаев уч марта терговга келмагани ортидан 2019 йилнинг августида уни мажбурий олиб келиш учун Бишкек яқинидаги уйига милиция бўлинмаси жўнатилганда содир бўлган тўқнашув давомида нобуд бўлган эди.\nПрезидентнинг айбдор деб топилгани ва унга чиқарилган ҳукм Қирғизистонда президентлик келажаги ҳақида савол туғдиради.\nАтамбаев Қирғизистоннинг биринчи президенти эмас ва ундан олдин ушбу лавозимда ишлаганларнинг барчаси юридик муаммоларга дучор бўлган.\n2005 йилда ҳокимиятдан ағдарилган илк президенти Асқар Ақаев ҳам коррупция ҳамда 2002 йилда Ақси вилоятида содир бўлган намойишнинг полиция томонидан аёвсиз бостирилишидаги роли учун тергов қилинган. Ақаевнинг оила аъзолари ҳам жиноятларда айбдор деб топилди. Ақаевнинг ўзи айбдор деб топилгани йўқ, аммо Қирғизистон хавфсизлик хизмати уни тергов қилиш истагидан воз кечгани йўқ.\n2005 йилда Россияга қочган Ақаев ҳануз ўша ерда.\n2010 йилда ҳокимиятдан ағдарилган Қурманбек Бакиев эса 2014 йили хизмат ваколатларини суиистеъмол қилиш айбдор деб топилиб, сиртдан 24 йил қамоқ жазосига ҳукм қилинди.\nЎша йили Беларусга қочган иккинчи президент ҳам ватанига ҳали қайтгани йўқ.\nАтамбаев Қирғизистонда судланган илк президентидир.\nАммо Атамбаев ҳамда ундан олдинги президентлар ўртасида бошқа фарқлар ҳам мавжуд.\nАқаев ва Бакиев Қирғизистондан қочиб кетишганидан кейин, ўз президентликлари даврида содир этган жиноятлари учун тергов қилинди.\nАтамбаев эса Батукаев қамоқ муддатини қисқартиришга кўмаклашгани учун судланди. Ушбу тергов Атамбаев президентлик курсисини тарк этишидан олдин бошланган эди.\nБатукаев 2006 йилда қатор жиноятда, жумладан, қирғиз депутатни, унинг икки шеригини ҳамда Ички ишлар вазирлиги расмийсини ўлдиришда айбдор деб топилган. Аммо 2013 йилда у оққон касалига чалингани айтилган ҳужжатлар асосида озодликка чиқарилди.\nБатукаев Россияга қочиб кетганидан кейин, у лейкемияга чалингани таъкидланган ҳужжатлар сохта эканлигини аниқланди.\nТергов давомида Атамбаев номи тилга олинган бўлса-да, у 2017 йил президентликни тарк этганида жиноий жавобгарликка тортилиши ҳақида маълумот йўқ эди. Шундай бўлса-да, терговчилар уни гувоҳ ўлароқ сўроқ қилишни исташи аён эди.\nАтамбаевнинг юридик муаммолари у бошқарувни қўлдан бой беришни истамаслигини аён бўлиши ортидан юзага келди.\nАтамбаев 2017 йилнинг ноябрида президентликни тарк этди. У лавозимини тинч тарк этган Марказий Осиёдаги илк президентдир.\nКўпчилик Атамбаев ўз давомчиси Сооронбай Жээнбеков орқали Қирғизистонни бошқаришда давом этишини тахмин қилди. Аммо Атамбаев оммавий тарзда Жээнбековга маслаҳат бера бошлаши ортидан янги президент Атамбаевнинг қўғирчоғи бўлиб қолишни истамаслиги аён бўлди.\nАтамбаев Жээнбековни мунтазам равишда танқид қила бошлади. Хусусан, собиқ президент Жээнбековни Ақаев ва Бакиевга ўхшаб ўз оила аъзоларини юқори лавозимларга тайинлашда айблади. Шунингдек, Атамбаев Жээнбековни ўз давомчиси ўлароқ танлаганига ва яқиндан қўллаганига қарамай, уни лақиллатишда айблади.\nҲукмронлигининг сўнгги йилларида рақибларини қаматган Атамбаевнинг оммавий чиқишлари унга бўлган салбий муносабатни кучайтирди.\nСобиқ президент Ички ишлар вазирлигининг тергов чақириқларига бўйсунмади. 2019 йилнинг июнида Қирғизистон парламенти Атамбаевни дахлсизлигини бекор қилди. Буни тан олмаган Атамбаев 2019 йилнинг июлида Россияга бориб, президент Владимир Путин билан учрашди. Бундан мақсад ўз рақибларини қўрқитиш бўлди.\nПутин эса Қирғизистон ичидаги можарога аралашмасликка қарор қилди ва Атамбаев билан бўлиб ўтган учрашуви ортидан Москвада бўлиб ўтган матбуот анжуманида бир ўзи сўзлади. Путин Қирғизистонда барқарорликни сақлаш тарафдори эканлигини ҳамда мамлакатнинг янги президенти Жээнбековни қўллашини билдирди.\n7 август куни Атамбаевнинг Бишкек яқинидаги Қўйтош қишлоғидаги уйида рейд уюштирилди.\nБир қарашда, Атамбаевнинг қўлга олингани Қирғизистоннинг жорий ва бўлажак президентлари учун ёмон белгидир.\nМамлакатда муваққат президент ўлароқ ишлаган Роза Отунбаевагина лавозимини тарк этганидан кейин судлангани йўқ.\nАйримлар Атамбаев суди одил бўлмаганини, кейин судлар ҳам шундай ўтишини айтмоқда.\nҚирғизистон расмийлари адолат ўрнатилиши учун курашиши ўта муҳимдир.\nҚолаверса, лавозимини тарк этганидан кейин ҳам мамлакатни бошқаришни истаган Атамбаевнинг иши қоидадан истисно бўлиши мумкин.\nБу ҳолатдан давомчи танлашда ўзига ошиқча ишониш ҳамда 6 йиллик президентлик муддати тугаганидан кейин, ҳокимиятга чирмашиб олиш оқибатлари ҳақида ибрат олиш мумкин.


Моуриньо: Погбанинг жавобгарлиги унинг трансфер нархига боғлиқ бўлмаслиги керак\n21 февраль, 2018, 14:45\n“Манчестер Юнайтед” клуби устози Жозе Моуриньо жамоа ярим ҳимоячиси Поль Погбани безовта қилмасликни ва ва 2016 йил ёзида амалга оширилган трансфер нархи сабабли босим ўтказмаслик кераклигини айтиб ўтган.\n– Менга бирор нарх сабабли унга жавобгарликни қўйиши ёқмайди. Бу айниқса, уч баробар қиммат футболчиларда кўп учрайди. Ишга бундай ёндашмаслик керак. Мен нима учун бундай дейишларини тушунаман, аммо ҳеч қандай аҳамиятга эга эмас. Менга асосий таркиб танлаш учун футболчиларнинг ёши, нархи ёки маошини кўрсатманг, – дея Моуриньонинг сўзларини келтиради A Bola нашри.\nПоль Погба 2016 йил ёзида “Манчестер Юнайтед”га “Ювентус”дан 105 млн евро эвазига ўтган эди.